hotchpotch/miracl-hf-unified huggingface dataset:
উৎপলকুমার বসু
উৎপলকুমার বসু (৩ আগস্ট ১৯৩৯ - ৩ অক্টোবর ২০১৫) বাংলা সাহিত্যে হাংরি আন্দোলন-এর একজন খ্যাতনামা কবি । ১৯৬০ পর্যন্ত তিনি কৃত্তিবাস গোষ্ঠীর কবি হিসাবে পরিচিত ছিলেন ।
সমীর রায়চৌধুরীর কলেজ - জীবনের বন্ধু উৎপল ১৯৬১ সালে হাংরি আন্দোলন এর সূত্রপাত ঘটতেই তাতে যোগ দেন, এবং তাঁর কবিতা রচনার ধারায় বাঁকবদল ঘটে । হাংরি আন্দোলন এর কারণে ১৯৬৪ সালে তাঁর বিরুদ্ধেও গ্রেপতারি পরোয়ানা জারি হয়েছিল । সেকারণে তিনি যোগমায়া দেবী কলেজের অধ্যাপনা থেকে বরখাস্ত হন । ১৯৬৫ সালে অভিমানাহত উৎপল লন্ডনে গিয়ে বসবাস আরম্ভ করেন । সেখানে তিনি শিক্ষকতা করতেন । লন্ডনে বসবাসকালে তিনি বিবাহ করেন এবং কবিতা লেখা থেকে সাময়িক বিরতি নেন ।
দুই দশক পর কলকাতায় ফিরে উৎপলকুমার বসু পুনরায় কবিতা লেখা আরম্ভ করেন । তাঁর সমসাময়িক, এমনকি তরুণতর কবিদের তুলনায় তাঁর কবিতা ছিল সম্পূর্ণ নূতন ।নিরাসক্ত ও নির্লিপ্তভাবে বস্তুস্বভাবের যথাযথ বর্ণনা তাঁর কবিতার মুখ্য বৈশিষ্ট্য । বস্তুর অভ্যন্তর সত্যের অভিমুখে কবিতাকে চালনা করেছেন উৎপল । তাঁর চারপাশে ছড়িয়ে থাকা জীবন প্রকৃতি কোনো রহস্যভূমি রচনা না করেই তাঁর কবিতে মেলে ধরে বর্তমান সমাজবাস্তবতা । উৎপলকুমার বসু বহুলব্যবহৃত শব্দগুলোকে কবিতার শরীরে এমনভাবে স্হাপন করেছেন যে তার ফলে তৈরি হয়েছে বাক্যের নূতন মাত্রা । অনেকে অবশ্য বলেন তাঁর কবিতা 'আকারসর্বস্ব'।
পানীয় জল
বিভিন্ন জলাশয় থেকে জল আহরণ করে কৃত্রিম উপায়ে তা পরিশোধন করার ফলে সেই জল যখন নিরাপদে পান করার উপযোগী হয়ে ওঠে তখন তাকে বলা হয় পানীয় জল বা পানযোগ্য জল। অধিকাংশ উন্নত দেশে গার্হস্থ্য ব্যবহারের জন্য এবং বিভিন্ন বাণিজ্যিক প্রতিষ্ঠানে যে জল সরবরাহ করা হয় তা পানীয় জলের গুণমান বজায় রেখেই করা হয়ে থাকে। যদিও সেই জলের অতি স্বল্পাংশই পান করা অথবা রন্ধন, ইত্যাদি কার্যে ব্যবহৃত হয়ে থাকে। কিন্তু বিশ্বের বহুলাংশেই যে জল পানীয় হিসেবে ব্যবহৃত হয় তা ভীষণভাবেই পান করার পক্ষে অনুপযোগী এবং অস্বাস্থ্যকর। এই সমস্ত জলের মাধ্যমে নানাবিধ রোগসৃষ্টিকারী জীবাণু এবং ক্ষতিকারক পদার্থ মানবদেহে প্রবেশ করে এবং ফলস্বরূপ বহু মানুষ বিভিন্ন জলবাহিত রোগে আক্রান্ত হয়। সাধারণত স্থানীয় পৌরসংস্থা অথবা দেশের সরকার কর্তৃক যে জল সরবরাহ করা হয়ে থাকে তা পানীয় জলের উৎকর্ষ বজায় রাখে। সেই জল যদি কৃষি অথবা অন্য কোন ক্ষেত্রেও ব্যবহৃত হয়ে থাকে তবুও গুণগত মানের কোন তারতম্য হয় না। এক্ষেত্রে একমাত্র ব্যতিক্রম চীন, কারণ সেই দেশে পানীয় জলের সরবরাহ বাধ্যতামূলক নয়।
নৈনিতাল
নৈনিতাল ভারতের উত্তরাখণ্ড অঙ্গরাজ্যের একটি শহর। এটি রাজ্যটির কুমায়ুন বিভাগের নৈনিতাল জেলার সদর শহর। শহরটি বহিঃস্থ হিমালয় পর্বতমালার পাদদেশে সমুদ্র সমতল থেকে ১৯৩৮ মিটার উচ্চতায় অবস্থিত। শহরটি পর্বতবেষ্টিত নাশপাতি আকারের একটি হ্রদের উপত্যকাতে অবস্থিত। এখানকার পর্বতগুলির চূড়া থেকে দৃশ্যমান ভূ-দৃশ্যাবলি অসাধারণ। দক্ষিণে রয়েছে বিস্তীর্ণ সবুজ সমভূমি আর উত্তরে তাকালে দেখা যাবে বরফাবৃত হিমালয়ের কেন্দ্রীয় পর্বতগুলির সারি (নন্দা দেবী, ত্রিশূল এবং নন্দা কোট যাদের মধ্যে অন্যতম)।
মুন্সী প্রেমচাঁদ, রাডিয়ার্ড কিপলিং এবং জিম করবেট তাদের রচনাতে নৈনিতালের উল্লেখ করেছেন। জিম করবেট স্বয়ং এখানে বাস করতেন। অমিতাভ বচ্চন এখানকার শেরউড কলেজে পড়াশোনা করেন। ১৯শ শতকের দ্বিতীয়ার্ধে ভিক্টোরীয় যুগে এখানে মূলত ইংরেজ প্রশাসক ও কর্মচারীরা বাস করতেন। এখানকার বিভিন্ন প্রতিষ্ঠান ও বাসভবনের স্থাপত্যে এর ছাপ আজও রয়ে গেছে।
নৈনিতালে বর্তমানে প্রায় ৩৯ হাজার লোকের বাস।
হিন্দুধর্মের ইতিহাস
ভারতীয় উপমহাদেশের একাধিক স্থানীয় ধর্মমত একত্রে হিন্দুধর্ম নামে পরিচিত। ঐতিহাসিক দৃষ্টিকোণ থেকে, লৌহযুগ থেকে ঘটতে থাকা ভারতের ধর্মবিশ্বাসের নানা বিবর্তন এই ধর্মের সঙ্গে সম্পর্কযুক্ত। এই মতের উৎস আবার ব্রোঞ্জযুগীয় সিন্ধু সভ্যতা ও তৎপরবর্তী লৌহযুগীয় বৈদিক ধর্ম।
খ্রিষ্টীয় প্রথম শতাব্দীর পর ধীরে ধীরে ভারতে বৌদ্ধধর্মের পতন ঘটলে বৈদিক ধর্মের নবজাগরণের রূপে ধ্রুপদি হিন্দুধর্মের উত্থান ঘটে। সাংখ্য, যোগ, ন্যায়, বৈশেষিক, মীমাংসা ও বেদান্ত – হিন্দু দর্শনের এই ছয়টি প্রধান শাখার উদ্ভব ঘটে খ্রিষ্টপূর্ব দ্বিতীয় শতাব্দী থেকে খ্রিষ্টীয় ষষ্ঠ শতাব্দীর মধ্যবর্তী সময়ে। প্রায় একই সময়ে ভক্তি আন্দোলনের মাধ্যমে উদ্ভব ঘটে শৈবধর্ম ও বৈষ্ণবধর্মের মতো একেশ্বরবাদী মতবাদগুলির।
ধ্রুপদি পৌরাণিক হিন্দুধর্ম প্রতিষ্ঠালাভ করে মধ্যযুগে। আদি শংকরের অদ্বৈত বেদান্ত মতবাদও এই সময় প্রচারিত হয়। উক্ত মতবাদ বৈষ্ণব ও শৈব মতবাদের মধ্যে সমন্বয় সাধন করে এবং স্মার্তধর্মের উত্থান ঘটায়। এর ফলে দর্শনের অবৈদান্তিক শাখাগুলির অবলুপ্তি ঘটে।
ভারতে মুসলমান শাসনকালে হিন্দুধর্ম ভক্তি আন্দোলনের দ্বারা গভীরভাবে প্রভাবিত হয়েছিল। এই আন্দোলনের ফলস্রুতি অদ্যাবধি বিদ্যমান। আবার ইউরোপীয় ঔপনিবেশিক শাসনকালে পাশ্চাত্য ভাবধারার অনুপ্রেরণায় হিন্দুধর্মে একাধিক সংস্কার আন্দোলন গড়ে ওঠে। এই সকল ভাবধারার মধ্যে একটি উল্লেখ্যযোগ্য ভাবধারা ছিল স্পিরিটিজম (থিওজফি)। ১৯৪৭ সালে ভারত বিভাগের পর ভারতীয় প্রজাতন্ত্র একটি হিন্দুপ্রধান ধর্মনিরপেক্ষ রাষ্ট্র রূপে আত্মপ্রকাশ করে।
বিংশ শতাব্দীতে অনাবাসী ভারতীয়দের মাধ্যমে বিশ্বের বিভিন্ন দেশে সংখ্যালঘু হিন্দু সম্প্রদায় সংগঠিত হয়। অনাবাসী হিন্দুদের বৃহত্তম আবাসস্থল হল মার্কিন যুক্তরাষ্ট্র ও যুক্তরাজ্য। ১৯৮০-এর দশকে ভারতে হিন্দু জাতীয়তাবাদ একটি শক্তিশালী রাজনৈতিক সত্ত্বারূপে আত্মপ্রকাশ করে। হিন্দুত্ববাদী ভারতীয় জনতা পার্টি ১৯৯৯ থেকে ২০০৪ সাল পর্যন্ত কেন্দ্রীয় সরকারে ক্ষমতাসীন থাকে এবং ২০০৬ সালে দক্ষিণ ভারতে (কর্ণাটক রাজ্যে) প্রথম রাজ্য সরকার গঠন করে।
ব্রোঞ্জযুগীয় সিন্ধু সভ্যতায় ভারতের প্রাগৈতিহাসিক ধর্মের নানা নিদর্শন পরিলক্ষিত হয়। এই সভ্যতার ধর্মবিশ্বাসে হিন্দুধর্মের অনুরূপ কিছু ধর্মীয় প্রথার সন্ধান মেলে। যেমন ধর্মীয় স্নান, শিবলিঙ্গের ন্যায় প্রতীকোপাসনা। একটি স্বস্তিক চিহ্নের সন্ধানও এখানে পাওয়া গেছে।
সিন্ধু সভ্যতার নগরগুলিতে একাধিক পুরুষ ও নারীমূর্তি পাওয়া গিয়েছে। নারীমূর্তিগুলিকে "মাতৃকা দেবী"-র মূর্তি বলে উল্লেখ করা হলেও, অনেকেই এই বিশ্বাসের যৌক্তিকতা নিয়ে প্রশ্ন তুলে থাকেন।
মহেঞ্জোদাড়োয় খননকার্য চালানোর সময় একটি সিলমোহরে "যোগী" বা "আদি-শিব" মূর্তি পাওয়া যায়। এই "পশুপতি" সিলমোহরে একটি উপবিষ্ট পশুপরিবৃত দেবতার মূর্তি লক্ষিত হয়। কোনো কোনো গবেষক এই মূর্তিতে হাঁটু মুড়ে কোলের উপর হাত রেখে বসার ভঙ্গিটির সঙ্গে যোগভঙ্গিমার সাদৃশ্য খুঁজে পেয়েছেন। সিলমোহরটির আবিষ্কর্তা স্যার জন মার্শালও এটিকে শিবের এক আদিরূপ বলে বর্ণনা করেছেন। তাঁরা এই মূর্তির বসার ভঙ্গিটিকে বলেছেন "যোগভঙ্গিমা"।
বৈদিক ধর্ম ছিল প্রাচীন ইন্দো-ইউরোপীয় ভাষাভাষীদের একটি বলিকেন্দ্রিক ধর্ম। এরা ১৫০০ খ্রিষ্টপূর্বাব্দ নাগাদ ইরানীয় মালভূমি থেকে হিন্দুকুশ হয়ে ভারতে প্রবেশ করতে শুরু করে এবং স্থানীয় অধিবাসীদের সঙ্গে মিশে যায়।
হিন্দুধর্মের আদিতম ধর্মগ্রন্থ চার বেদ – ঋক্, সাম, যজুঃ ও অথর্ব। এগুলির মধ্যে ঋগ্বেদ প্রাচীনতম। ১৫০০ থেকে ৮০০ খ্রিষ্টপূর্বাব্দের মধ্যবর্তী সময়ে এই গ্রন্থগুলি রচিত হয়। পল্লব ও গুপ্তযুগ পর্যন্ত এগুলি গুরুশিষ্য পরম্পরায় মৌখিক প্রথার মাধ্যমে প্রচলিত ছিল। এর পর থেকে মৌখিক প্রথার সঙ্গে সঙ্গে লিপিবদ্ধ করার প্রথাও চালু হয়।
শীতলা
শীতলা হিন্দু ধর্মের একজন দেবীবিশেষ। হিন্দু ধর্মের বিশ্বাসানুসারে এই দেবীর প্রভাবেই মানুষ বসন্ত, প্রভৃতি চর্মরোগাক্রান্ত হয়। এই কারণেই গ্রামবাংলায় বসন্ত রোগ মায়ের দয়া নামে অভিহিত হয়ে থাকে। তাই কেউ বসন্তে আক্রান্ত হলে দেবী শীতলাকে পূজা নিবেদন করে রোগাক্রান্ত ব্যক্তির আরোগ্য কামনা করা গ্রামীণ হিন্দু সমাজের প্রধান রীতি।
মাঘ মাসের ৬ষ্ঠ দিনে দেবী শীতলার পূজা করা হয়। শীতলা দেবীর বাহন গর্ধব। প্রচলিত মূর্তীতে শীতলা দেবীর এক হাতে জলের কলস ও অন্য হাতে ঝাড়ু দেখতে পাওয় যায়। ভক্তদের বিশ্বাস কলস থেকে তিনি আরোগ্য সূধা দান করেন এবং ঝাড়ু দ্বারা রোগাক্রান্তদের কষ্ট লাঘব করেন।
তারা (দেবী)
তারা হিন্দু দেবী কালীর একটি বিশিষ্ট রূপ। ইনি দশমহাবিদ্যার দ্বিতীয় মহাবিদ্যা। কালীর মতোই তারা ভীষণা দেবী। তারার বিভিন্ন রূপান্তর উগ্রতারা, নীল সরস্বতী, কুরুকুল্লা তারা, খদির বাহিনী তারা, মহাশ্রী তারা, বশ্যতারা, সিতাতারা, ষড়ভূজ সিতাতারা, মহামায়া বিজয়বাহিনী তারা ইত্যাদি। বৌদ্ধধর্মেও তারাদেবীর পূজা প্রচলিত। তারার মূর্তিকল্পনা কালী অপেক্ষাও প্রাচীনতর। কোনো কোনো মতে তারা দুর্গা বা চণ্ডীর রূপান্তর। পশ্চিমবঙ্গের বীরভূম জেলার তারাপীঠে অবস্থিত দেবী তারার মন্দির বিখ্যাত।
হংসনারায়ণ ভট্টাচার্য তার বইয়ে বলেছেন,
"তন্ত্রসারে দেবী তারার যে রূপ বর্ণিত হয়েছে তা নিম্নরূপ":
তন্ত্রসারে তারার আরও একটি ধ্যানমন্ত্র বর্ণিত হয়েছে: "শ্যামবর্ণা ত্রিনয়না দ্বিভূজা, বরমুদ্রা ও পদ্মধারিণী, চতুর্দিকে বহুবর্ণা ও বহুরূপা শক্তির দ্বারা বেষ্টিতা, হাস্যমুখী মুক্তাভূষিতা, রত্নপাদুকায় পাদদ্বয় স্থাপনকারিণী তারাকে ধ্যান করবে।" বৃহদ্ধর্ম পুরাণে তারাকে কেবল শ্যামবর্ণা ও কালরূপিণী বলে উল্লেখ করা হয়েছে। তন্ত্রসারে তারাকেই মহানীল সরস্বতী বলে উল্লেখ করা হয়েছে।
ভারতচন্দ্র রায় তাঁর "অন্নদামঙ্গল" কাব্যে তারার যে রূপবর্ণনা করেছেন, তা নিম্নরূপ:
তারাপীঠের ব্রহ্মশিলায় খোদিত তারামূর্তিটি দ্বিভূজা, সর্পযজ্ঞোপবীতে ভূষিতা এবং তাঁর বাম কোলে পুত্ররূপী শিব শায়িত।
পরগনা
পরগনা কিছু গ্রাম নিয়ে গঠিত চিরস্থায়ী বন্দোবস্ত পূর্ব রাজস্ব একক। প্রাচীনকালেও এ ধরনের এককর অস্তিত্ব ছিল, যদিও এর নাম ছিল ভিন্ন। সুলতানি শাসনামলে পরগনা শব্দটির সর্বপ্রথম প্রচলন ঘটে। সুলতানদের অধীনে একগুচ্ছ গ্রাম মিলে একটি পরগনা গঠিত হতো। শেরশাহের আমলে অতিরিক্ত কর্মকর্তা যেমন শিকদার (পুলিশ প্রধান), আমিন (বা মুনসেফ), রাজস্ব নির্ধারণ ও আদায়ের জন্য দীউয়ানি বিচারক ও রাজস্ব অফিসার এবং কারকুন (দলিলপত্র সংরক্ষক) নিয়োগের মাধ্যমে পরগনা প্রশাসনকে আরও শক্তিশালী করা হয়। আকবর প্রবর্তিত সরকার ব্যবস্থায় পুরনো পরগনা প্রথা অক্ষুণ³ ছিল এবং তা আরও বিশদ করা হয়। টোডরমলের বন্দোবস্তে (১৫৮২) পরগনাকে সরকার-এর স্থানীয় একক হিসেবে গ্রহণ করা হয়। পরগনা প্রশাসনে নিয়োজিত কর্মকর্তা ছিলেন শিকদার (নির্বাহি প্রধান ও বিচারক), আমিল (রাজস্ব নির্ধারক ও আদায়কারী), বিতিক্‌চি (প্রধান হিসাবরক্ষক ও নিবন্ধক), কানুনগো (রাজস্ব দলিলাদি সংরক্ষক), ফতাহদার বা খাজিনাদার (কোষাধ্যক্ষ)। পরগনার প্রধান ছিলেন পরগনায়েৎ। কখনও কখনও তাকে পরগনাদারও বলা হতো।
প্রশাসনিক সুবিধার জন্য জমির বিভিন্ন ধরনের স্বত্বাধিকারীদের অধিকার ও দায়িত্ব সংশ্লিষ্ট প্রচলিত প্রথা ও রীতিনীতির অভিন্নতার ভিত্তিতে পরগনাগুলিকে দস্তুর বা এলাকায় ভাগ করা হতো। সরকার ও অপরাপর সকল পক্ষ প্রথাগতভাবেই পরগনা দস্তুর বা পরগনা নিয়ম কানুন মেনে চলতে বাধ্য ছিল। পরগনা দস্তুরে "পরগনা নিরিখ" বলে একটি গুরুত্বপূর্ণ বিষয় ছিল। পরগনা নিরিখের মাধ্যমে জমির খাজনা, ফিস ও মজুরি, ওজন ও পরিমাপ নিয়ন্ত্রিত হতো। প্রতিটি পরগনার নিজস্ব নিরিখ ছিল যা সংশ্লিষ্ট এলাকার জনগণ জানত ও বুঝত, যদিও বহিরাগতদের কাছে এগুলি অদ্ভুত ও কৌতুকাবহ মনে হতো। এ পরগনা দস্তুর ও পরগনা নিরিখ প্রথাগতভাবে বহুকাল পর্যন্ত অপরিবর্তিত ছিল। খাজনা বৃদ্ধি ও কৃষিক্ষেত্রে নতুন পরিমাপের মানদণ্ড চালু করার ক্ষেত্রে জমিদারদের প্রচেষ্টার বিরুদ্ধে এগুলি ছিল নিশ্চিতভাবেই বড় বাধা। এ কারণে কর্নওয়ালিস প্রশাসন পরগনা দস্তুর ও পরগনা নিরিখসহ পরগনা পদ্ধতি বিলুপ্ত করে। চিরস্থায়ী বন্দোবস্ত কে কার্যকর করার জন্য এ ধরনের পদক্ষেপের প্রয়োজন ছিল। চিরস্থায়ী বন্দোবস্তের আওতায় জমিদারগণ জমির একচ্ছত্র মালিক হন এবং তাদেরকে যে কোন প্রতিপক্ষের প্রভাবমুক্ত রাখা হয়। পরগনা দস্তুর ও পরগনা নিরিখ যেহেতু জমিদারি অধিকারে প্রতিবন্ধকতার সৃষ্টি করছিল, তাই পরগনা ব্যবস্থা বিলোপের মাধ্যমে সংশ্লিষ্ট সকল ব্যবস্থা বিলোপ করা হয়। পরগনা এক সময় ছিল সরকারি প্রতিষ্ঠান। চিরস্থায়ী বন্দোবস্ত চালু করার ফলে এ ব্যবস্থা অনাবশ্যক ও সঙ্গতিহীন হয়ে পড়ে।
কিন্তু বিভিন্ন পরগনার রায়তগণ পরগনা দস্তুর ও পরগনা নিরিখের সঙ্গে এতটাই সম্পৃক্ত হয়ে পড়েছিল যে, তারা কখনোই সরকারি ব্যবস্থাকে স্বীকৃতি দেয় নি। তারা তাদের ঠিকানায়, সম্পত্তির দলিলে এবং নিজেদের পরিচয় শনাক্তকরণে অনিবার্যভাবে পরগনার উল্লেখ করত। সরকারও এ বাস্তবতা মেনে নেয়। এভাবে ১৭৯৩ খ্রিস্টাব্দে পরগনা পদ্ধতি বিলুপ্ত হলেও সরকারি কর্মকর্তারা জমিজমা জরিপ, গ্রাম চিহ্নিতকরণ, আদালতের ডিক্রি প্রদান ইত্যাদি কাজে পরগনা শব্দটি বরাবরই ব্যবহার করত।
গালিথিয়া
গালিথিয়া (স্পেনীয় ভাষায়: Galicia) উত্তর-পশ্চিম স্পেনের একটি স্বায়ত্বশাসিত অঞ্চল। এটি ইউরোপের সবচেয়ে প্রাচীন রাজ্যগুলির একটি। এটি আ কোরুনিয়া, লুগো, ওউরেন্সে এবং পোন্তেভেদ্রা প্রদেশগুলি নিয়ে গঠিত। গালিথিয়ার দক্ষিণে পর্তুগাল, পূর্বে স্পেনের কাস্তিল ও লেয়ন এবং আস্তুরিয়াস অঞ্চল, এবং উত্তরে ও পশ্চিমে আটলান্টিক মহাসাগর। সান্তিয়াগো দে কোম্পোসতেলা গালিথিয়া অঞ্চলের রাজধানী।
আস্তুরিয়াস
আস্তুরিয়াস (স্পেনীয় ভাষায়: Principado de Asturias "প্রিন্‌থিপাদো দে আস্তুরিআস্‌") স্পেনের একটি স্বায়ত্বশাসিত অঞ্চল। এটি মধ্যযুগে একটি স্বতন্ত্র রাজ্য ছিল। আস্তুরিয়াস স্পেনের উত্তরে বিস্কে উপসাগরের (স্পেনে উপসাগরটি Mar Cantábrico "মার্‌ কান্তাব্রিকো" "কান্তাব্রীয় সাগর" নামে পরিচিত) উপকূলে অবস্থিত। ওবিয়েদো (Oviedo) শহর আস্তুরিয়াসের রাজধানী। হিহন (Gijón) একটি সমুদ্র বন্দর এবং এ অঞ্চলের বৃহত্তম শহর। আবিলেস (Avilés) একটি গুরুত্বপূর্ণ শিল্পশহর।
আস্তুরিয়াসের পূর্বে কান্তাব্রিয়া, দক্ষিণে কাস্তিয়া ও লেওন, পশ্চিমে গালিথিয়ার লুগো প্রদেশ, এবং উত্তরে বিস্কে উপসাগর।
সবুজ স্পেন
সবুজ স্পেন (স্পেনীয় ভাষায়: España Verde "এস্পানিয়া বের্দে") বলতে স্পেনের উত্তরাংশে আটলান্টিক মহাসাগরের তীরে অবস্থিত গালিথিয়া, এবং কান্তাব্রীয় পর্বতমালা ও বাস্ক পর্বতমালার উত্তরের উপকূলীয় অঞ্চলগুলিকে বোঝানো হয়। এটি পশ্চিমে গালিথিয়া থেকে পূর্বে ফ্রান্স-স্পেন সীমান্ত পর্যন্ত বিস্তৃত। গালিথিয়া ছাড়াও এই অঞ্চলে আস্তুরিয়াস, কান্তাব্রিয়া এবং বাস্ক দেশের উত্তর অর্ধাংশ অন্তর্ভুক্ত।
সবুজ স্পেনের এরূপ নামকরণের কারণ হল এখানে একটি আর্দ্র ও মৃদু মহাসাগরীয় জলবায়ু বিদ্যমান। আটলান্টিক মহাসাগরের আর্দ্র বায়ুপ্রবাহ এখানকার পর্বতগুলিতে বাধা পায় এবং উত্তরের উপকূলে বৃষ্টিপাত ঘটায়। আবার অক্টোবর মাসের দিকে দক্ষিণ-পশ্চিম থেকে আগত বায়ুপ্রবাহ পর্বতে বাধা পেলে পর্বতগুলির দক্ষিণ পাদদেশে বৃষ্টিপাত হয়। ফলে পর্বতগুলির দুই পাদদেশেই বছরজুড়ে ঘটে সবুজের সমারোহ। এটি স্পেনের সবচেয়ে আর্দ্র ও সবুজ অঞ্চল। এখানে বিচ ও ওক গাছের অরণ্য খুবই সাধারণ। ইদানিং গালিথিয়াতে ইউক্ল্যালিপ্টাস এবং মন্টারে পাইন গাছ দিয়ে বনায়ন হচ্ছে।
কান্তাব্রিয়া
কান্তাব্রিয়া (স্পেনীয় ভাষায়: Cantabria) স্পেনের একটি প্রদেশ ও স্বায়ত্বশাসিত অঞ্চল। সান্তানদের এর রাজধানী শহর। কান্তাব্রিয়ার পূর্বে বাস্ক দেশ (বিস্কে প্রদেশ), দক্ষিণে কাস্তিয়া ও লেওন (লেওন, পালেন্থিয়া ও বুর্গোস প্রদেশগুলি), পশ্চিমে আস্তুরিয়াস এবং উত্তরে বিস্কে উপসাগর।
কান্তাব্রিয়া ঊর্ধ্ব প্যালেওলিথিক যুগের বিভিন্ন প্রত্নতাত্ত্বিক স্থানের জন্য বিখ্যাত। এখানকার সুপ্রাচীন (১৬ হাজার থেকে ৯ হাজার খ্রিস্টপূর্বাব্দ) আলতামিরা গুহাসহ আরও নয়টি গুহাকে ইউনেস্কোর বিশ্ব ঐতিহ্যবাহী স্থান ঘোষণা করা হয়েছে।
বোধিবৃক্ষ
বোধিবৃক্ষ (সংস্কৃত: बोधि), (সিংহলি: "Bo"), (তামিল: அரசமரம்) (দেবনাগরী: पीपल क पेड़ (পিপল ক পেড়)), হল ভারতের বুদ্ধগয়ায় অবস্থিত একটি অশ্বত্থ বৃক্ষ, যার তলায় ধ্যান করে বৌদ্ধধর্মের প্রবর্তক সিদ্ধার্থ গৌতম বোধিলাভ করে বুদ্ধ হয়েছিলেন। সংস্কৃত ভাষায় 'বোধি' শব্দের অর্থ 'জ্ঞান'। ধর্মীয়মতে, বোধিবৃক্ষ তার হৃদয়াকৃতির পাতা দ্বারা সহজেই চেনা যায়। 
গৌতম বুদ্ধ পঁয়তিরিশ বছর বয়সে,বৈশাখী পূর্ণিমা তিথিতে পূর্বদিকে মুখ করে সুজাতার দেওয়া পায়েসান্ন ঊনপঞ্চাশ গ্রাসে গ্রহণ করে মধ্যম পন্থা অবলম্বন করার মানস নিয়ে যে অশ্বত্থ বৃক্ষের নীচে ধ্যানমগ্ন হয়েছিলেন তাকেই বলা হয় বোধিদ্রুম বা বোধিবৃক্ষ। বৌদ্ধদের নিকট এই জাতীয় বৃক্ষই পরম ভক্তিতে বোধিবৃক্ষ হিসেবে পূজিত হয়। বোধিবৃক্ষের পাদদেশে জলসিঞ্চন বৌদ্ধদের নিকট একটি অতি পুণ্যের কাজ। বোধিবৃক্ষের প্রতি সম্মান জানিয়ে বোধিবৃক্ষ বন্দনা করা হয়। প্রতিটি বৌদ্ধবিহারে বোধিবৃক্ষের উপস্থিতি একটি অপরিহার্য বিষয়। ধ্যানমগ্নকালে বোধিবৃক্ষ বুদ্ধকে ছায়া প্রদান করায় বুদ্ধ বোধিবৃক্ষের প্রতি কৃতজ্ঞতা জ্ঞাপন করেন। সম্রাট অশোক তার পুত্র মহেন্দ্র ও তার কন্যা সংঘমিত্রাকে বৌদ্ধ ধর্ম প্রচারকালে সিংহলে বোধিবৃক্ষের চারা দিয়ে পাঠান। এই চারা বুদ্ধগয়ায় যে বোধিবৃক্ষের নীচে বসে বুদ্ধ বোধি লাভ করেন সেই বৃক্ষেরই বংশধর। বোধিবৃক্ষের শাখাতেই পরলোকগত জ্ঞাতিবর্গের উদ্দেশে সাদা বর্ণের কাপড়ের তৈরি সিলিন্ডার আকৃতির বিশেষ বস্তু টাঙানো হয়।
মিয়ানমারের শহর
ইয়াংগুন মায়ানমারের রাজধানী, বৃহত্তম শহর ও প্রধান সমুদ্রবন্দর। মধ্য মায়ানমারে অবস্থিত ম্যান্ডালে একটি গুরুত্বপূর্ণ বাণিজ্যকেন্দ্র। অন্যান্য গুরুত্বপূর্ণ শহরের মধ্যে আছে মার্তাবান উপসাগরের তীরে অবস্থিত মুলমেইন, এবং বঙ্গোপসাগরের তীরে অবস্থিত গুরুত্বপূর্ণ বন্দর শহর সিত্তোয়ে।
মিয়ানমারের প্রশাসনিক অঞ্চল
মিয়ানমার দেশটি মূল মিয়ানমার অঞ্চল এবং আরও সাতটি রাষ্ট্র নিয়ে গঠিত। এগুলি হল চিন, কাচিন, কারেন, মন, রাখাইন, এবং শান। মূল মিয়ানমার সাতটি বিভাগে বিভক্ত - ইরাবতী, মাগোয়ে, ম্যান্ডালে, পেগু, রেংগুন, সাগাইং, এবং তেনাসসেরিম।
মায়ানমার প্রদেশ (States), এলাকা (Regions) এবং সংযুক্ত অঞ্চলে (Union Territories) বিভক্ত। সেগুলোর নাম এখানে ছক আকারে দেয়া হলওঃ 
মায়ানমারে স্ব-শাসিত এলাকাসমূহ (Self-Administered Zones) এবং স্ব-শাসিত বিভাগসমূহের (Self-Administered Divisions) নাম এখানে ছক আকারে দেয়া হলওঃ
মায়ানমারের প্রদেশসমূহ, এলাকাসমূহ এবং স্বশাসিত অঞ্চলসমূহ ২০০৮ সালের নতুন সংবিধান দ্বারা নির্দেশিত।
মিয়ানমারের জনপরিসংখ্যান
মায়ানমারের দুই-তৃতীয়াংশ লোক বর্মী জাতির লোক। এরা তিব্বতি ও চীনাদের সমগোত্রীয়। এছাড়াও দেশটিতে অনেকগুলি সংখ্যালঘু জাতি আছে, যাদের নিজস্ব ভাষা ও সংস্কৃতি আছে। এদের মধ্যে সবচেয়ে গুরুত্বপূর্ণ হল কারেন ও শান জাতি। দুইটি জাতিই জনসংখ্যার ১০%-এরও কম। এছাড়াও আরাকানি, মন, চিন, কাচিন, ইত্যাদি ছোট ছোট সম্প্রদায় আছে। কারেন জাতির লোকেরা মূলত থাইল্যান্ডের সাথে সীমান্তবর্তী অঞ্চলে ও ব-দ্বীপ অঞ্চলে গ্রামে বাস করে। শান জাতির লোকেরা বিস্তীর্ণ শান মালভূমিতে বাস করে। মন জাতির লোকেরা তেনাসসেরিম উপকূলে এবং আরাকানি জাতির লোকেরা বাংলাদেশের কাছে আরাকান উপকূলে বাস করে। চিন জাতির লোকেরা ভারতের সাথে সীমান্তবর্তী অঞ্চলে শানদের সাথে একত্রে বাস করে। কাচিন জাতির লোকেরা উত্তরে চীন সীমান্তের কাছে বাস করে। ব্রিটিশ আমলে (১৮২৬-১৯৪৮) মায়ানমারের শহর অঞ্চলে বেশ বড় সংখ্যক চীনা ও ভারতীয় লোক বাস করত। তবে অনেক চীনাই বর্মীদের সাথে আন্তঃবিবাহ করে মিশে গেছে। আর বেশির ভাগ ভারতীয়ই মায়ানমার ছেড়ে চলে গেছে। তবে অনেক ভারতীয় মুসলিম আরাকান উপকূলে তাদের ঐতিহ্যবাহী মাতৃভূমিতে এখনও বাস করে।
মায়ানমারের বেশির ভাগ সংখ্যালঘু জাতিই সীমান্তবর্তী এলাকায় বাস করে এবং ব্রিটিশ আমলে এদেরকে আলাদাভাবে শাসন করা হত। বার্মার স্বাধীনতার পর এরা অসহিষ্ণু হয়ে ওঠে। ১৯৪৮ সাল থেকে কারেন জাতির লোকেরা সশস্ত্র বিদ্রোহ শুরু করে এবং ১৯৫০-এর দশকে কাচিন জাতির লোকেরাও এদের সাথে যোগ দেয়। শানদের বিভিন্ন রাজনৈতিক সংগঠনও মাঝে মাঝে বিদ্রোহী হয়ে উঠেছে।
মিয়ানমারের ধর্মবিশ্বাস
মিয়ানমারের প্রায় সবাই বৌদ্ধধর্মের অনুসারী। বেশির ভাগ লোকই তেরাভাদা বৌদ্ধধর্মের অনুসারী। শ্রীলংকা, থাইল্যান্ড, লাওস এবং ক্যাম্বোডিয়ার লোকেরাও একই ঘরানার বৌদ্ধধর্ম অনুসরণ করেন। একে হীনায়না বৌদ্ধধর্মও বলা হয়। অন্যদিকে চীন, কোরিয়া ও জাপানে বৌদ্ধধর্মের অপেক্ষাকৃত আধুনিক ও ব্যাপকতর একটি রূপ প্রচলিত, যার নাম মহায়না বৌদ্ধধর্ম। এছাড়া জাপান ও তিব্বতে প্রচলিত তান্ত্রিক বৌদ্ধধর্মের চেয়েও এটি বেশ আলাদা। মায়ানমারের বৌদ্ধরা সর্বপ্রাণবাদে বিশ্বাসী। তারা নাত নামের অশরীরী আত্মার উপাসনা করে। নাতদের উপলক্ষ করে নাত উৎসবের আয়োজন করা হয়। অনেক প্রচলিত চিকিৎসা পদ্ধতিও এই সংস্কৃতির অংশ। মিয়ানমারে বহুদিন থেকেও মুসলিমদের বাস। এছাড়াও এখানে পাহাড়ি এলাকায় অনেক খ্রিস্টান বাস করেন।
স্তন
স্তন হল স্তন্যপায়ী প্রাণীদের শরীরে দুগ্ধ (স্তন্য) উৎপাদনকারী গ্রন্থি। স্ত্রী এবং পুরুষ উভয়লিঙ্গেই স্তন থাকলেও একমাত্র স্ত্রী প্রাণীই দুগ্ধ উৎপাদনে সক্ষম। বয়ঃসন্ধিকালে অর্থাৎ যৌবনাগমনে স্ত্রী শরীরে স্তন বিকশিত হতে আরম্ভ করে এবং আকারে বৃদ্ধি পায় ও স্থুলতা লাভ করে। সাধারণত ১৫ থেকে ১৮ বছর বয়সের মধ্যেই স্তনপরিণতি সম্পূর্ণ হয়।। পুংশরীরে স্তন থাকলেও তা অপরিণত অবস্থাতেই থাকে এবং কয়েকটি বিরল ক্ষেত্র ব্যতীত তা থেকে দুগ্ধ নিঃসরণ হয় না। যৌবনপ্রাপ্ত স্ত্রীশরীরে পুষ্ট স্তনের আভাস প্রকটভাবে ফুটে ওঠে। প্রকৃতপক্ষে স্তন স্বেদগ্রন্থিরই বিবর্তিত রূপ। স্তন্যপায়ী প্রাণীর শরীরে স্বেদগ্রন্থি বিবর্তন লাভ করে স্তনে রূপান্তরিত হয়। মানবশরীরে দু'টি স্তন থাকে কিন্তু অন্যান্য স্তন্যপায়ী প্রাণীদের বহুক্ষেত্রেই দুইয়ের অধিক স্তন পরিলক্ষিত হয়। যৌন মিলনের সময় উত্তেজিত অবস্থায় নারী ও পুরুষ উভয়েরই স্তনের বোঁটা ফুলে ওঠে ।
স্ত্রীশরীরে স্তন বিকশিত এবং পুষ্ট হয় মূলত ইস্ট্রোজেন নামক হরমোনের সহায়তায়। সমীক্ষায় দেখা গেছে যে উক্ত হরমোনের আধিক্যের ফলে পুংশরীরেও স্তন স্ত্রীস্তনের ন্যায়ই আকারে বৃদ্ধি পেতে পারে। এমনকী বিশেষ বিশেষ ক্ষেত্রে তা দুগ্ধ নিঃসরণেও সক্ষম হয়ে ওঠে।
পুরুষের অস্বাভাবিক স্তন বৃদ্ধিকে গাইনেকোমাস্টিয়া বলে। কখনো কখনো এটা দুধ নিঃসরণ ঘটাতে পারে। গাইনেকোমাস্টিয়া শব্দটি এসেছে গ্রিক 'গাইনি' ও 'মাস্টোস' শব্দ থেকে। 'গাইনি' শব্দের অর্থ 'মহিলা' এবং 'মাস্টোস' শব্দের অর্থ স্তন। এ অবস্থাটি নবজাতক,বয়ঃসন্ধিকালে ও বৃদ্ধবয়সে শরীরবৃত্তীয় কারণে হতে পারে। পুরুষদের দেহে হরমোনের ভারসাম্য পরিবর্তিত হলে তাদের দেহে স্তন তৈরি হতে পারে। মায়ের শরীর থেকে প্ল্যাসেন্টার মাধ্যমে নবজাতক ছেলের দেহে এস্ট্রোজেন চলে যাওয়ার কারণে নবজাতকের গাইনেকোমাস্টিয়া হতে পারে। এটি সাময়িক এবং জন্মের কয়েক সপ্তাহ পর এটি ভাল হয়ে যায়। বয়ঃসন্ধি বা পিউবার্টির (puberty) সময় ছেলেদের হরমোনের মাত্রার ভারসাম্য নষ্ট হয়। টেসটোস্টেরন মাত্রা কমে গেলে, এস্ট্রোজেনের প্রভাবে স্তনের টিস্যু তৈরি হতে পারে। বয়স্ক মানুষদের শরীরে বেশি চর্বি জমে, যার কারণে বেশি এস্ট্রোজেন তৈরি হয়। হরমোনের এই পরিবর্তনের কারণে বাড়তি স্তনের টিস্যু (breast tissue) তৈরি হয়। আলসারের ঔষধ (anti-ulcer drugs) এবং হার্টের অসুখের ঔষধের পার্শ্বপ্রতিক্রিয়ায় (heart disease), গাঁজা বা অ্যানাবলিক স্টেরয়েডের (anabolic steroids) মত অবৈধ ড্রাগের কারনে, অতিরিক্ত মদ্যপানের (alcohol) কারনে, লিভার কিংবা কিডনি ফেইলরের মত স্বাস্থ্য সমস্যার কারনে
ক্লিনফেল্টারস সিনড্রোম (Klinefelter’s syndrome) নামক একটি বিরল জেনেটিক সমস্যার কারনে, অণ্ডকোষে গোটা ওঠা বা সংক্রমণ হওয়ার কারনে গাইনেকোমাস্টিয়া হতে পারে। গাইনাকোমাস্টিয়ার দুই ধরনের চিকিৎসা রয়েছেঃ সার্জারি করে বাড়তি স্তন-টিস্যু সরিয়ে ফেলা, ঔষধের মাধ্যমে হরমোনের নষ্ট ভারসাম্য ঠিক করা।
মানব যৌনতার ক্ষেত্রে স্তনের ভূমিকা রয়েছে। স্তন, বিশেষত স্তনের বোঁটায় বহুসংখ্যক স্নায়ুকোষ বিদ্যমান, এজন্য এগুলো অত্যন্ত সংবেদনশীল। যৌনক্রিয়ার সময়ে কিংবা তার আগে হাত দ্বারা স্তন মর্দন একটি অতি সাধারণ ঘটনা। যৌন উত্তেজনার ফলে স্তনের আকৃতি বৃদ্ধি পায়, স্তনের শিরাবিন্যাস স্পষ্টভাবে দৃশ্যমান হয় এবং স্তনের বোঁটা শক্ত হয়। অন্যান্য স্তন্যপায়ী প্রাণীর তুলনায় মানব নারীদেহের স্তনসমূহ তুলনামূলকভাবে বড় হয়।
বহু মানুষ নারীদেহের স্তনকে আনন্দদায়ক বা যৌন উত্তেজনাকর বলে মনে করে। প্রাচীন ভারতে নখ দ্বারা স্তন খোঁচানো এবং দাঁত দ্বারা স্তন কামড়ানোকে যৌনতার অঙ্গ হিসেবে বিবেচনা করা হত।
রাধা
রাধা (IAST: "Rādhā", হিন্দী: "राधा" ) হলেন ভগবান শ্রীকৃষ্ণের প্রেয়সী। তাঁর রাসমণ্ডলের গোপিনীদের মধ্যে সর্বশ্রেষ্ঠ। বঙ্গীয় এবং নদীয়া বৈষ্ণব শাখায় (গৌড়ীয় বৈষ্ণবধর্ম) রাধাকেই মূলপ্রকৃতি বলে অভিহিত করা হয়েছে। সংস্কৃত শব্দ রাধার (সংস্কৃত:राधा) অন্যতম অর্থ হ'ল “ভাগ্যবান, সফল”।
"রাধিকা" বা "রাধারাণী" হলেন হিন্দু বৈষ্ণবধর্মের একজন বিশিষ্ট দেবী। বৈষ্ণব ভক্তেরা তাঁকে বলেন শ্রীমতী। হিন্দুধর্মের বহু গ্রন্থে বিশেষত শাক্তধর্মে, রাধাকে বৈকুণ্ঠের লক্ষ্মীদেবীর বিস্তার (অবতার) বলা হয়েছে। গৌড়ীয় বৈষ্ণব তত্ত্ববিদ্যা অনুসারে, রাধা হলেন পরম সত্ত্বা শ্রীকৃষ্ণের শাশ্বত সঙ্গী বা তাঁর দিব্যলীলার শক্তি ('নাদশক্তি')। রাধা ও কৃষ্ণের যুগলমূর্তিকে "রাধাকৃষ্ণ" রূপে আরাধনা করা হয়। যদিও ভগবানের এই রূপের অনেক প্রাচীর উল্লেখ রয়েছে, কিন্তু দ্বাদশ শতাব্দীতে যখন জয়দেব গোস্বামী সুবিখ্যাত কাব্য গীতগোবিন্দ রচনা করেন, তখন থেকেই দিব্য কৃষ্ণ ও তাঁর ভক্ত রাধার মধ্যেকার আধ্যাত্মিক প্রেমের সম্বন্ধিত বিষয়টি সমগ্র ভারতবর্ষে উদযাপিত হতে শুরু করে।
ভাগবত অনুযায়ী, তিনি হলেন গোকুলনিবাসী বৃষভানু ও কলাবতীর কন্যা। ব্রহ্মবৈবর্ত পুরাণ ও দেবীভাগবতের মতে, রাধার সৃষ্টি ভগবান কৃষ্ণের শরীরের বামভাগ থেকে হয় এবং সেই রাধাই দ্বাপর যুগে বৃষভানুর পুত্রী রূপে জন্ম গ্রহণ করেন। রাধা শ্রীকৃষ্ণের সহস্রাধিক গোপিনী প্রেমিকাগণের মধ্যে শিরোমণি। তাঁকে কৃষ্ণলীলার মধ্যে ব্রজে আয়ান (সংস্কৃত: অভিমন্যু) পত্নীর ভূমিকাতেও পাওয়া যায়।
শ্রীকৃষ্ণ এবং রাধার প্রেম বিষয়ক বহু গাঁথা কবিতা বৈষ্ণব পদাবলি সাহিত্যের অন্যতম উপাদান হিসেবে ব্যবহৃত হয়েছে যা বাংলা সাহিত্যের এক অমূল্য ঐশ্বর্য। শ্রীকৃষ্ণকীর্তনেও রাধাকৃষ্ণের প্রেমলীলা সুবিস্তৃতভাবে বর্ণিত হয়েছে। বাংলার ভক্তি আন্দোলনেও এর সুদুরপ্রসারী প্রভাব পড়েছিল।
অশনি
অশনি একটি ভারতে তৈরি অর্ধস্বয়ংক্রিয় .৩২ ক্যালিবার পিস্তল। গান অ্যান্ড শেল ফ্যাক্টরি কাশিপুর এটির নির্মাণকারী সংস্থা | এটি একটি অসামরিক আগ্নেয়াস্ত্র।
রুক্মিণী
রুক্মিণী হলেন শ্রীকৃষ্ণের ষোড়শ সহস্র এক শত আট কান্তাগণের অন্যকম। ইনি বিদর্ভরাজ ভীষ্মকের কন্যা এবং ভীষ্মকপুত্র রুক্মীর ভগিনী। ইনি শ্রীকৃষ্ণের প্রতি প্রণয়াসক্ত হন এবং তাঁকে বিবাহ করার ইচ্ছাপ্রকাশ করেন। শিশুপালের সঙ্গে বিবাহের পূর্বলগ্নে শ্রীকৃষ্ণ এনাকে হরণপূর্বক বিবাহ করেন এবং দ্বারকায় আনয়ন করেন। শ্রীকৃষ্ণের দ্বারা এঁর দশবার গর্ভসঞ্চার হয় এবং ইনি দশটি তেজস্বী পুত্রসন্তান লাভ করেন। এঁরা হলেন প্রদ্যুম্ন, চারুদেষ্ণ, সুদেষ্ণ, চারুদেহ, চারুগুপ্ত, ভদ্রচারু, চারুচন্দ্র, বিচারু এবং চারু।
প্রসেনজিৎ চট্টোপাধ্যায়
প্রসেনজিৎ চট্টোপাধ্যায় (জন্ম: ৩০ সেপ্টেম্বর ১৯৬২) একজন বাঙালি চিত্রাভিনেতা। প্রায় দুইদশকেরও বেশি সময় ধরে তিনি পশ্চিমবঙ্গের বাংলা চলচ্চিত্রের নায়ক হিসাবে শীর্ষস্থানে আছেন।
প্রসেনজিৎ বিখ্যাত বাংলা এবং হিন্দি ছবির নায়ক বিশ্বজিৎ চট্টোপাধ্যায়-এর একমাত্র পুত্র। তাঁর বোন পল্লবী চট্টোপাধ্যায় নিজেও একজন অভিনেত্রী। তার প্রথম স্ত্রী ছিলেন বিখ্যাত অভিনেত্রী দেবশ্রী রায়, পরে তিনি অপর্না গুহঠাকুরতা কে বিয়ে করেন। বর্তমানে অর্পিতা পাল তার স্ত্রী। তাঁদের ত্রিসেনজিৎ চট্টোপাধ্যায় বলে এক পুত্র আছে।
জাতীয় চলচ্চিত্র পুরস্কার ২০০৭, দোসর।
প্রসেনজিৎ শিশুশিল্পী হিসাবে প্রথম অভিনয় করেন তাঁর বাবা বিশ্বজিৎ পরিচালিত ১৯৬৮ খ্রিস্টাব্দে মুক্তিপ্রাপ্ত ছবি ছোট্ট জিজ্ঞাসাতে। ১৯৮৩ খ্রিস্টাব্দে দুটি পাতা ছবিতে প্রথম নায়ক হিসাবে তাঁর আত্মপ্রকাশ ঘটে । ১৯৮৭ খ্রিস্টাব্দে মুক্তিপ্রাপ্ত ছবি অমর সঙ্গী তাঁর সবথেকে হিট ছবিগুলির মধ্যে অন্যতম ।
প্রসেনজিৎ ১৯৮৯ খ্রিস্টাব্দে ডেভিড ধাওয়ানের পরিচালনায় "আঁধিয়া" এবং ১৯৯১ খ্রিস্টাব্দে মেহুল কুমারের পরিচালনায় "মিত মেরে মন কে" বলে দুটি হিন্দি ছবিতে নায়ক হিসাবে অভিনয় করেন । কিন্তু কোনো ছবিই সফলতা লাভ করেনি ।
প্রসেনজিৎ ঋতুপর্ণ ঘোষ পরিচালিত "উনিশে এপ্রিল", "উত্সব", "চোখের বালি", "দোসর", "খেলা" এবং "দ্য লাস্ট লিয়র" ছবিতে অভিনয় করেছেন । এর মধ্যে দ্য লাস্ট লিয়র ছবিটি ছিল তাঁর অভিনীত একমাত্র ইংরেজি ছবি এবং এই ছবিতে তিনি অমিতাভ বচ্চনের সাথে অভিনয় করেন।
তিনি তপন সিন্‌হা পরিচালিত "আতঙ্ক", তরুণ মজুমদার পরিচালিত "পথভোলা", বুদ্ধদেব দাশগুপ্ত পরিচালিত "স্বপ্নের দিন" ছবিতে অভিনয় করেন।
|-
! colspan="3" style="background: #DAA520;" | বিএফজেএ অ্যাওয়ার্ড
কামোদ্দীপক অঙ্গপ্রত্যঙ্গ
কামোদ্দীপক অঙ্গপ্রত্যঙ্গ হল শরীরের সেই সমস্ত অঙ্গ যা দেখলে অথবা স্পর্শ করলে কামোদ্রেক ঘটে অর্থাৎ যৌন বাসনা জাগ্রত হয়। পুরুষ এবং স্ত্রী উভয় লিঙ্গেরই শরীরে এই ধরনের অঙ্গের অস্তিত্ব আছে। লিঙ্গভেদে এইসকল অঙ্গের তালিকা নিম্নে প্রদত্ত হল।
শিশ্ন
অণ্ডকোষ
বক্ষস্থল
শ্রোণিদেশ
পুংস্তনবৃন্ত
স্তন
স্তনবৃন্ত
যোনি
ঠোঁট
শুভমিতা বন্দ্যোপাধ্যায়
শুভমিতা বন্দ্যোপাধ্যায় বাংলা সঙ্গীত জগতের একজন বিশিষ্ট শিল্পী। আধুনিক বাংলা গান, ধ্রুপদী সঙ্গীত এবং রবীন্দ্রসঙ্গীতসহ সবক্ষেত্রেই তিনি তাঁর কৃতিত্বের স্বাক্ষর রেখেছেন। এঁনার প্রকাশিত কয়েকটি অ্যালবাম হল বৃষ্টি পায়ে পায়ে, যদি বন্ধু হও, ইত্যাদি।
তেঁতুল
তেঁতুল বা তিন্তিড়ী এর বৈজ্ঞানিক নাম: "Tamarindus indica", ইংরেজি নাম: Melanesian papeda এটি Fabaceae পরিবারের "Tamarindus" গণের অন্তর্ভুক্ত টক জাতীয় ফলের গাছ। এটি একপ্রকার টক ফল বিশেষ।
তেঁতুল বৃহৎ ও সুদৃশ্য চিরসবুজ বৃক্ষ। এগাছ প্রায় ২৪ মিটার পর্যন্ত লম্বা হয়। এদের শীর্ষ ছাউনি অনেক এলাকাজুড়ে বিস্তৃত।
পাকা তেঁতুল টক-মিষ্টি হয়ে থাকে। এতে রয়েছে উচ্চমাত্রার অ্যাসিড, চিনি, ভিটামিন বি, এবং ফলে সাধারণত না দেখা গেলেও এতে আছে ক্যালসিয়াম।
তেঁতুলে টারটারিক এসিড থাকায় খাবার হজমে সহায়তা করে। পেটের বায়ু, হাত-পা জ্বালায় তেঁতুলের শরবত খুব উপকারী। রক্তে কোলস্টেরল কমানোর কাজে আধুনিককালে তেঁতুল ব্যবহার হচ্ছে। জরে ভোগা রোগীর জর কমানোর জন্য এ ফল ব্যবহৃত হয়। এছাড়াও স্কেলিটাল ফ্রুরোসিস(skeletal fluorosis) রোগের প্রকোপ হ্রাস করতেও এটি ব্যবহৃত হয়। পাকা তেঁতুল ভিজিয়ে রেখে সকালে শুধু পানি খেলে হাত-পায়ের জ্বালা কমে।
শ্রাদ্ধ
শ্রাদ্ধ হিন্দুশাস্ত্রানুযায়ী পিতৃপুরুষের আত্মার শান্তির উদ্দেশে এবং তাদের আশীর্বাদ কামনায় দান-ধ্যান ও অতিথিভোজন অনুষ্ঠান। সাধারণত মৃত ব্যক্তির সন্তান কিংবা আত্যীয়-স্বজনরা এ অনুষ্ঠান পালন করে থাকে। অবশ্য ব্যক্তি নিজেও মৃত্যুর পূর্বে এ কাজ করে যেতে পারে।
শ্রাদ্ধ প্রধানত তিন প্রকার: আদ্যশ্রাদ্ধ, আভু্যদয়িক বা বৃদ্ধিশ্রাদ্ধ ও সপিণ্ডীকরণ। আদ্যশ্রাদ্ধ অশৌচান্তে মৃত ব্যক্তির উদ্দেশে করণীয়। বর্ণভেদে ব্যক্তির মৃত্যুদিবসের ৩, ১১, ১৫ অথবা ৩০ দিন পরে এটি অনুষ্ঠিত হয়। একমাত্র বৈদিকরা শ্রাদ্ধানুষ্ঠান ৩ দিনে সম্পন্ন করে থাকে। মৃত ব্যক্তির পরিবারের লোকজন এ-কদিন ফলমূল, নিরামিষ এবং লবণ ছাড়া আতপ চালের ভাত খায়। শ্রাদ্ধের আগের দিন মৃত ব্যক্তির পুত্ররা মাথার চুল ফেলে দেয় এবং শাস্ত্রীয় নিয়ম-কানুনসমূহ পালন করে। শ্রাদ্ধের দিন সামর্থ্য অনুযায়ী আত্মীয়-স্বজনসহ পাড়া-প্রতিবেশীদের নিমন্ত্রণ করে খাওয়ায়। নিকট অতীতে ধনী ব্যক্তিরা কয়েক হাজার পর্যন্ত লোককে খাওয়াত; বর্তমানে আর্থ-সামাজিক পরিবর্তনের কারণে সেই মানসিকতার পরিবর্তন ঘটেছে। শ্রাদ্ধ উপলক্ষে ব্রাহ্মণ ও আত্মীয়-স্বজনদের নানারকম দান-ধ্যানও করা হয়।
উপনয়ন, বিবাহ ইত্যাদি শুভকাজের পূর্বে পিতৃপুরুষের আশীর্বাদ কামনায় যে শ্রাদ্ধ করা হয়, তার নাম আভু্যদয়িক বা বৃদ্ধিশ্রাদ্ধ। আর সপিণ্ডীকরণ শ্রাদ্ধ হলো যা ব্যক্তির মৃত্যুর এক বছর পরে করা হয়। এ তিনটি ছাড়া আরও কয়েক প্রকার শ্রাদ্ধ আছে। যেমন, মহালয়া প্রভৃতি বিশেষ হিন্দু আচার উপলক্ষে এবং বিশেষ তিথিতে কারও মৃত্যু হলে তার উদ্দেশে যে শ্রাদ্ধ করা হয় তার নাম পার্বণশ্রাদ্ধ। পার্বণশ্রাদ্ধে সাধারণত পিতৃপক্ষের তিন পুরুষ ও মাতৃপক্ষের তিন পুরুষের উদ্দেশ্যে পিণ্ড দান করা হয়। এক সঙ্গে একজন মৃত ব্যক্তির উদ্দেশে যে শ্রাদ্ধ করা হয় তার নাম একোদ্দিষ্ট শ্রাদ্ধ। অম্বষ্টকা নামেও এক প্রকার শ্রাদ্ধ আছে; তবে এর প্রচলন কম। হিন্দুদের অন্যতম প্রধান তীর্থস্থান গয়ায় বিষ্ণুপাদপদ্ম শ্রাদ্ধ করা প্রশস্ত। অনেক ধনী ব্যক্তি পিতা-মাতার শ্রাদ্ধ গয়াধামে গিয়ে করে থাকেন। শ্রাদ্ধ বিষয়ে শূলপাণির শ্রাদ্ধবিবেক ও রঘুনন্দনের শ্রাদ্ধতত্ত্ব বঙ্গদেশে অতি প্রামাণ্য গ্রন্থরূপে বিবেচিত হয়।
সিমলা চুক্তি ১৯৭১
সিমলা চুক্তি ১৯৭১ সালে ভারত ও পাকিস্তানের মধ্যে সঙ্ঘটিত যুদ্ধের শেষে সম্পাদিত একটি শান্তিচুক্তি। ১৯৭১ সালের এ যুদ্ধে ছিল তিনটি পক্ষ: ভারত, পাকিস্তান ও মুক্তিবাহিনী। ১৯৭১-এ বাংলাদেশের মুক্তিযুদ্ধের সমাপ্তির মুখে ডিসেম্বর মাসে ভারত- পাকিস্তান যুদ্ধ শুরু হয়। পাকিস্তান সেনাবাহিনী ১৬ ডিসেম্বর আত্মসমর্পণ করে এবং যুদ্ধবন্দী হিসেবে তাদের নিরাপত্তা দেওয়া হয়। বাংলাদেশ যুদ্ধাপরাধী হিসেবে এদের বিচার করতে চেয়েছিল। ভারতের হেফাজত থেকে এদের মুক্তি এবং যুদ্ধবন্দি হিসেবে তাদের বিচার রহিতকরণ ছিল পাকিস্তান সরকারের জন্য একটি জরুরি বিষয়। অপরদিকে একটি শান্তিকামী জাতি হিসেবে ভারতের ভাবমূর্তি অক্ষুন্ন রাখতে পাকিস্তানের সঙ্গে স্বাভাবিক সম্পর্ক পুনঃপ্রতিষ্ঠা ছিল ভারতের জন্য খুবই জরুরি। এ প্রেক্ষাপটে পাকিস্তানের প্রধানমন্ত্রী জুলফিকার আলী ভুট্টো ও ভারতের প্রধানমন্ত্রী ইন্দিরা গান্ধী সিমলায় এক শীর্ষ বৈঠকে মিলিত হয়ে (২৮ জুন হতে ২ জুলাই ১৯৭২) দীর্ঘ আলোচনার পর একটি শান্তিচুক্তি স্বাক্ষর করেন। 
এই চুক্তিতে ভারত ও পাকিস্তান তাদের সকল বৈরিতার অবসান ঘটানো, জাতীয় ও আন্তর্জাতিক পর্যায়ে সকল ক্ষেত্রে বন্ধুত্ব ও সৌহার্দ্যপূর্ণ সম্পর্ক প্রতিষ্ঠা এবং ১৯৭১ সালের ১৭ ডিসেম্বর পর্যন্ত জম্মু ও কাশ্মীরে বিরাজমান স্থিতাবস্থা পুনঃস্থাপনের অঙ্গীকার ব্যক্ত করে। এই চুক্তির অধীনে ভারত সকল যুদ্ধবন্দিকে বিনাবিচারে পাকিস্তানে ফেরত পাঠায়। ভারত পাকিস্তানের সঙ্গে আরও একটি ‘সার্বিক সমঝোতা’ করে, যা সন্ধির দলিলে উল্লিখিত হয় নি। এতে ছিল পাকিস্তান কর্তৃক বাংলাদেশকে কূটনৈতিক স্বীকৃতি প্রদান এবং বাংলাদেশ ও পাকিস্তান গমণেচ্ছু নাগরিকদের ফিরিয়ে নেওয়ার লক্ষ্যে সংলাপ শুরুর ব্যবস্থা।
রালফ ওয়াল্ডো এমারসন
রালফ ওয়াল্ডো এমারসন (১৮০৩ - ১৮৮২) একজন আমেরিকান সাহিত্যক। তিনি মূলত ইউনিটারিয়ান রাজনীতিবিদ হিসেবে পরিচিত ও প্রতিষ্ঠিত হলেও পরে মন্ত্রিপরিষদের পদ ছেড়ে দিয়ে লেখালেখির মধ্যে নিয়োজিত হন। আমেরিকান ট্রান্সেন্ডেন্টাল আন্দোলনের অন্যতম উদ্যোক্তা এবং হার্ভার্ডের ডিভাইনিটি স্কুলের সাথে জড়িত ছিলেন।
ল্য নুভেল অবজের্ভাতর
ল্য নুভেল অবজের্ভাতর (), সংক্ষেপে ল্য নুভেল অব্‌স (Le Nouvel Obs), একটি ফরাসি সাপ্তাহিক পত্রিকা। প্যারিস থেকে প্রকাশিত এই পত্রিকাটি পাঠকসংখ্যার ভিত্তিতে (৫ লক্ষেরও বেশি) সবচেয়ে গুরুত্বপূর্ণ ফরাসি সাপ্তাহিকী। ১৯৬৪ সাল থেকে পত্রিকাটি যাত্রা শুরু করে। এতে ফ্রান্সের রাজনৈতিক, অর্থনৈতিক ও সাংস্কৃতিক বিভিন্ন ইস্যু ছাড়াও ইউরোপ, মধ্যপ্রাচ্য এবং আফ্রিকার উপরেও বিশেষ নিবন্ধ প্রকাশ করা হয়। অনেকে এটিকে ফরাসি বুদ্ধিজীবীদের প্রতীকী ম্যাগাজিন হিসেবে উল্লেখ করেন।
কোয়েল
কোয়েল (Quail) বা বটেরা Galliformes (গ্যালিফর্মিস) বর্গের অন্তর্গত একদল মাঝারি আকারের ভূচর পাখি। দেখতে অনেকটা তিতিরের মত হলেও এরা আকারে অনেক ছোট।
পুরাতন বিশ্বের কোয়েলরা Phasianidae (ফ্যাজিয়ানিডি) গোত্রের অন্তর্গত আর নতুন বিশ্বের কোয়েলরা Odontophoridae (ওডোন্টোফোরিডি) গোত্রের অন্তর্গত। নাটাবটেররা দেখতে কোয়েলের মত হলেও এরা আসলে অন্য বর্গের অন্তর্ভুক্ত। কোয়েলদের সাথে তাদের সম্পর্ক বেশ দূরের। কিছু বড় জাতের কোয়েল বাণিজ্যিকভাবে মাংস ও ডিমের জন্য পালন করা হয় এবং কোয়েল পালন একটি লাভজনক ব্যবসা। শিকারযোগ্য পাখি হিসেবে কোয়েল যথেষ্ট পরিচিত। বুনো কোয়েল শিকার একটি জনপ্রিয় বিনোদনের উৎস।
সিসিফাস-পুরাণ
মিথ অফ সিসিফাস, আলবেয়ার কামু রচিত একটি দার্শনিক প্রবন্ধ। এটি প্রায় ১২০ পৃষ্ঠার এবং প্রথম প্রকাশিত হয়েছিলো ১৯৪২ সালে, ফ্রেঞ্চ ভাষায়, নাম ছিলো Le Mythe de Sisyph; প্রথম এর ইংরেজি অনুবাদ করেন জাস্টিন ও’ব্রায়েন, ১৯৫৫ সালে।
রচনাটিতে কামু মূলত তাঁর এবসার্ড বিষয়ক দর্শনকে তুলে ধরেন: মানুষের নিরর্থক অর্থ খুঁজে বেড়ানোর প্রচেষ্টা, ঈশ্বরহীন দুর্বোধ্য পৃথিবীর একতা এবং স্বচ্ছতা এবং চিরকালীন সত্য কিংবা মূল্যবোধ- সমূহ। সত্যিকারের এবসার্ডের উপলব্ধির জন্য কি আত্মহত্যা জরুরি? কামু বলেছেনঃ “না। দরকার শুধু মাত্র বিদ্রোহের।” এরপর তিনি এবসার্ড জীবনের কিছু রূপরেখা দেখিয়েছেন। শেষ অধ্যায়টিতে তিনি মানুষের জীবনের অদ্ভুতত্ব (এবসার্ডিটি) -এর তুলনা করেছেন সিসিফাসের অবস্থার সাথে। গ্রিক পুরাণে দেবতাদের দ্বারা অভিশপ্ত চরিত্র সিসিফাস, যাকে একটা পাথরকে গড়িয়ে গড়িয়ে পাহাড়ের চূড়ায় নিয়ে যেতে হয় যেখানে থেকে ওটা নিজের ভারে আপনা থেকেই আবার গড়িয়ে পড়ে যায়। সিসিফাসকে এই কাজ করে যেতে হয় অনন্তকাল ধরে।রচনাটির শেষাংশ ছিলো এমন, “ এই পরিশ্রম নিজেই... যথেষ্ট কারো হৃদয়কে ভরে তুলতে। যে কেউই সিসিফাসকে সুখী হিসেবে কল্পনা করবে।”
কামুর এই লেখার সাথে তাঁর আরো কিছু লেখার সম্পর্ক খুঁজে পাওয়া যায়। এর মধ্যে উল্লেখযোগ্য হচ্ছে, উপন্যাস “দ্য আউটসাইডার” (১৯৪২), নাটক “ক্যালিগুলা” (১৯৪৫), এবং বিশেষ করে তাঁর প্রবন্ধ “দ্য রেবেল” (১৯৫১)।
স্প্রেডশিট
স্প্রেডশিট () এক বিশেষ ধরনের কম্পিউটার প্রগ্রাম যা কাগজের ওয়ার্কশিটের নকল বা সিমুলেশন। স্প্রেডশিট প্রোগ্রামে টেবিল বা সারণি আকারে তথ্য সন্নিবেশ ও উপস্থাপন এবং এগুলির উপর গাণিতিক বিভিন্ন অপারেশন প্রয়োগ ও বিশ্লেষণের ব্যবস্থা থাকে। মাইক্রোসফট এক্সেল, অ্যাপল নাম্বার্স, ওপেনঅফিস.অর্গ ক্যাল্ক, গনুমেরিক, ইত্যাদি কিছু প্রচলিত স্প্রেডশিট প্রোগ্রাম।
অবলোকিতেশ্বর
অবলোকিতেশ্বর হলেন বোধিসত্ত্বগণের অন্যতম মধ্যে যিনি সকল বোধিসত্ত্বের মধ্যে প্রকাশমান করুণার আধার। মূলধারার মহাযান বৌদ্ধধর্মে ইনিই হলেন সর্বাধিক পূজিত বোধিসত্ত্ব এবং সর্বাপেক্ষা অধিক সমাদৃত। অবলোকিতেশ্বর বোধিসত্ত্ব প্রতিজ্ঞা করেছিলেন যে যতক্ষণ এই পৃথিবীতে একটিও প্রাণী বদ্ধ থাকবে ততক্ষণ তিনি নির্বাণলাভ করবেন না। অবলোকিতেশ্বর বিভিন্ন দেশে বিভিন্ন নামে পরিচিত। যেমন তিব্বতি ভাষায় এনার নাম চেনরেজ়িগ। ইনি হাতে পদ্ম ধারণ করে থাকেন বলে কখনও পদ্মপাণি হিসেবেও অভিহিত হন। আবার ইনিই লোকেশ্বর (অর্থাৎ জগতের প্রভু) নামেও পরিচিত। তিব্বতি বৌদ্ধ ধর্মানুসারে অবলোকিতেশ্বর দলাই লামা, এবং কারমাপা রূপে জীবকুলের মঙ্গলার্থ এই পৃথিবীতে অবতীর্ণ হয়েছেন।
বোধিসত্ত্ব
বোধিসত্ত্ব শব্দটির আক্ষরিক অর্থ হচ্ছে, বুদ্ধত্ব (শাশ্বত জ্ঞান) প্রাপ্তিই যাঁর ভবিতব্য অর্থাৎ যিনি বোধিলাভ করার জন্যই জগতে আবির্ভূত হয়েছেন। বৌদ্ধ ধর্মের বিভিন্ন শাখায় বোধিসত্ত্বের বহুবিধ ব্যাখ্যা থাকলেও মহাযান বৌদ্ধধর্ম মতে বোধিসত্ত্ব হলেন তিনিই যিনি জগতের কল্যাণার্থ স্বয়ং নির্বাণলাভ থেকে বিরত থাকেন এবং বিশ্বের সকল জীবের মুক্তিলাভের উপায় করেন।
ত্রিপিটকে পালি ভাষায় বোধিসত্ত্ব শব্দটির প্রথম ব্যবহার করেছিলেন শাক্যমুনি বুদ্ধ। বোধিসত্ত্ব শব্দটি দ্বারা তিনি তাঁর পূর্বজন্মের অবস্থা থেকে বোধিলাভ করার পূর্ববর্তী সময় পর্যন্ত তাঁর জীবনকে বুঝিয়েছিলেন। বিভিন্ন সময়ে বিভিন্নভাবে তাঁর পূর্বজন্মের কাহিনি ব্যক্ত করতে গিয়ে গৌতম বুদ্ধ বোধিসত্ত্ব শব্দটির প্রয়োগ করেছেন। অর্থাৎ এখান থেকে অনুধাবন করা যায় যে বোধিসত্ত্ব হলেন তিনিই যাঁর জীবনের একমাত্র ব্রতই হল বোধিলাভ। বুদ্ধের বোধিসত্ত্বাবস্থার এই সকল কাহিনি বর্ণিত হয়েছে জাতকে। অপরদিকে ত্রিপিটকে মৈত্রেয় বুদ্ধ (পালি: মেত্তেয়) কিন্তু কোন বোধিসত্ত্ব হিসেবে বর্ণিত হননি। মৈত্রেয় হলেন একজন বুদ্ধত্বপ্রাপ্ত সম্পূর্ণ বুদ্ধ। অর্থাৎ থেরবাদ মতানুসারে তিনিই বোধিসত্ত্ব যিনি মোক্ষলাভের পথে অগ্রসর হয়েছেন। এতদ্ব্যতীত থেরবাদ বৌদ্ধধর্মে আরও দ্বিবিধ বোধিসত্ত্বের উল্লেখ আছে যথা, "প্রত্যেকবোধিসত্ত্ব" অর্থাৎ যিনি প্রত্যেকবুদ্ধত্ব লাভ করবেন, এবং "সর্বকবোধিসত্ত্ব" অর্থাৎ যিনি বুদ্ধের একজন অনুগামী হিসেবে বুদ্ধত্বলাভ করবেন।
মহাযান বৌদ্ধধর্মানুসারে একজন বোধিসত্ত্ব হলেন তিনিই যিনি বুদ্ধত্বলাভের প্রায় প্রতিটি স্তরই উত্তীর্ণ হয়েছেন। তিনি স্বয়ং পরম জ্ঞান লাভ করেছেন এবং সেই শাশ্বত বোধের আলোকে প্রতিটি জীবকে আলোকিত করছেন ও তাদের রক্ষার্থ জীবন উৎসর্গ করেছেন।
মঞ্জুশ্রী
মঞ্জুশ্রী হলেন বৌদ্ধধর্মের মহাযান এবং বজ্রযান শাখায় পূজিত এক বোধিসত্ত্ব। ইনি প্রজ্ঞা অর্থাৎ জ্ঞানের স্বরূপ। ইনি স্বয়ং শাশ্বত বুদ্ধত্বের আধার এবং বজ্রযান বৌদ্ধধর্মে ইনিই তান্ত্রিকগণের ধ্যানমূর্তি। ঐতিহাসিকভাবে মহাযান মতানুসারে মঞ্জুশ্রী ছিলেন শাক্যমুনির একজন শিষ্য কিন্তু কোন পালি গ্রন্থই এই তথ্যের সাক্ষ্য বহন করেনা।
আর রাব আল খালি মরুভূমি
আর রাব আল খালি মরুভূমি () বিশ্বের বৃহত্তম বালুময় মরুভূমিগুলির একটি। এটি আরব উপদ্বীপের দক্ষিণ তৃতীয়াংশে অবস্থিত। দক্ষিণ সৌদি আরব, ওমান, সংযুক্ত আরব আমিরাত ও ইয়েমেনের অংশবিশেষ এই মরুভূমিতে পড়েছে। মরুভূমিটির আয়তন ৬,৫০,০০০ বর্গকিলোমিটার, যা বাংলাদেশের আয়তনের প্রায় সাড়ে চার গুণ। অত্যন্ত উত্তপ্ত ও বসবাসের অযোগ্য এই মরুভূমিতে কোন লোক বাস করে না। এমনকি দুঃসাহসী আরব বেদুইনরাও কেবল এর প্রান্তসীমাতেই বিচরণ করে থাকে। বিংশ শতাব্দীর মাঝমাঝি পশ্চিমা অভিযাত্রীরা মরুভূমিটি ঘুরে দেখতে শুরু করেন। এখানে তাপমাত্রা দুপুরের দিকে ৫৫ ডিগ্রী সেলসিয়াস ছাড়িয়ে যায়, আর এখানকার বালিয়াড়িগুলি ৩০০ মিটারেরও বেশি উঁচু হতে পারে। সম্ভবত গোটা পৃথিবীতেই এটি জীবনের জন্য সবচেয়ে প্রতিকূল অঞ্চল। কিন্তু তা সত্ত্বেও পুরো মরুভূমি জুড়েই বিভিন্ন ধরনের স্থানীয় উদ্ভিদ ও পশুপাখির দেখা মেলে, যা বিজ্ঞানীদের জন্য একটি বিস্ময়ের বিষয়।
আর রাব আল খালি বসবাসের অযোগ্য হলেও অর্থনৈতিক দিক থেকে অত্যন্ত গুরুত্বপূর্ণ, কেন না এর তলদেশেই বিশ্বের ২য় বৃহত্তম খনিজ তেলের মজুদ অবস্থিত।
ওঁ মণিপদ্মে হুঁ
ওঁ মণিপদ্মে হুঁ (দেবনাগরী : ॐ मणि पद्मे हूँ, ) হল পরম করুণাময় অবলোকিতেশ্বরের উদ্দেশে উচ্চারিত পবিত্র মন্ত্র। এই মন্ত্র তিব্বতি মহাযান বৌদ্ধধর্মে সর্বাপেক্ষা পবিত্রতর মন্ত্র হিসেবে গণ্য হয়। সাধারণত চতুর্ভূজ অবলোকিতেশ্বরের উদ্দেশেই নিবেদিত হয়ে থাকে এই মহামন্ত্র। তিব্বতি বৌদ্ধধর্মের বিশ্বাসানুসারে দলাই লামা হলেন স্বয়ং অবলোকিতেশ্বরের অবতার। তাই তিব্বতের মহাযান বৌদ্ধধর্মাবলম্বীগণ অবলোকিতেশ্বর জ্ঞানে দলাই লামাকেই উৎসর্গ করে থাকে এই মন্ত্র। তিব্বতে অবস্থিত প্রতিটি পর্বতের গাত্রে খোদাই করে এই মন্ত্র লিখিত হয়। এতদ্ব্যতীত ছোট ছোট চিরকুটে অসংখ্যবার এই মন্ত্র লিখে তা প্রার্থনা চক্রের মধ্যে ভরে দেওয়া তিব্বতের চিরন্তন ঐতিহ্য।
গুয়াইয়ানা উচ্চভূমি
গুয়াইয়ানা উচ্চভূমি (স্পেনীয় ভাষা: Guayana) দক্ষিণ আমেরিকার উত্তরাংশে অবস্থিত প্রাচীন শিলা নিয়ে গঠিত একটি উচ্চভূমি অঞ্চল। এটি পশ্চিম প্রান্তে পূর্ব কলম্বিয়া থেকে শুরু হয়ে দক্ষিণ ভেনেজুয়েলা, উত্তর ব্রাজিল, গায়ানা ও সুরিনাম হয়ে পূর্বে ফরাসি গায়ানাতে গিয়ে শেষ হয়েছে। এই অঞ্চলে ভারী বৃষ্টিপাত হয় এবং এটি গহীন অরণ্যে আবৃত। এখানকার বিভিন্ন প্রজাতির বন্যপ্রাণী, বিশেষ করে পাখি, দেখতে পাওয়া যায়। ২,৮৭৫ মিটার উঁচু রোরাইমা পর্বত এখানকার সর্বোচ্চ বিন্দু। বিশ্বের উচ্চতম জলপ্রপাত অ্যাঞ্জেল জলপ্রপাতও (৯৭৯ মিটার) এই গুয়াইয়ানা উচ্চভূমিতে অবস্থিত। এই অঞ্চলে সোনা, হীরা, বক্সাইট ও লৌহ আকরিকের খনি আছে।
পানি সম্পদ
পানি সম্পদ বা জল সম্পদ হল পানির সেই সমস্ত উৎসসমূহ যেগুলি মানুষের নিয়মিত ব্যবহারের জন্য অতিপ্রয়োজনীয়। কৃষি, শিল্প, গার্হস্থ্য ব্যবহার এবং পরিবেশ রক্ষণাবেক্ষণসহ মনুষ্যজীবনের সর্বক্ষেত্রেই পানির ব্যবহার অপরিহার্য। এবং এইসকল কাজে ব্যবহারের ক্ষেত্রে যেটি অত্যাবশ্যক সেটি হল পরিশোধিত বিশুদ্ধ পানি। পৃথিবীতে লভ্য পানির প্রায় ৯৭.৫% হল লবণাক্ত এবং বাকি মাত্র ২.৫% বিশুদ্ধ। এই স্বল্পপরিমাণ শুদ্ধ পানির আবার দুই-তৃতীয়াংশই কঠিন অবস্থায় অর্থাৎ তুষার, হিমশৈল, ইত্যাদি রূপে বিদ্যমান। অবশিষ্ট তরল পানির অধিকাংশই ভূগর্ভস্থ এবং অতি অল্পপরিমাণ পানি ভূপৃষ্ঠস্থ জলাশয়ে লভ্য।
ভূপৃষ্ঠস্থ পানি হল পানির সেই সমস্ত উৎস যেগুলি প্রাকৃতিকভাবে পৃথিবীর বুকে জলাশয়রূপে বিদ্যমান। অর্থাৎ খাল, বিল, নদী, সমুদ্র, পুকুর, হ্রদ, ইত্যাদি সকল জলাশয়ই ভূপৃষ্ঠস্থ পানির অন্তর্গত।
ইহা পাথরের ফাকে ফাকে অথবা ভূপৃষ্ঠের ঠিক নিচের স্তরে পাওয়া যায়।
হুইল চেয়ার (১৯৯৪-এর চলচ্চিত্র)
হুইল চেয়ার তপন সিংহের পরিচালিত একটি বাংলা ছবি। ছবিটি ১৯৯৪ সালে মুক্তি পায়।
সৌমিত্র চট্টোপাধ্যায়, অর্জুন চক্রবর্তী, রুমা গুহঠাকুরতা, লাবনী সরকার, রজতাভ দত্ত, মনোজ মিত্র।
আইএমডিবিতে হুইল চেয়ার
আতঙ্ক (১৯৮৬-এর চলচ্চিত্র)
আতঙ্ক তপন সিংহ পরিচালিত একটি ভারতীয় বাংলা চলচ্চিত্র । চলচ্চিত্রটি ১৯৮৬ খ্রিস্টাব্দে মুক্তি পেয়েছিল ।
গোমোলো ডট ইনে আতঙ্ক
দৃষ্টিদান
দৃষ্টিদান নিতিন বোস পরিচালিত ভারতীয় বাংলা চলচ্চিত্র। এর প্রধান চরিত্রে অভিনয় করেছেন উত্তম কুমার।
কামনা (চলচ্চিত্র)
নব্যেন্দু সুন্দর পরিচালিত ভারতীয় বাংলা চলচ্চিত্র। এর প্রধান চরিত্রে অভিনয় করেছেন মহানায়ক উত্তম কুমার ও ছবি রায়।
লাহোর প্রস্তাব
লাহোর প্রস্তাব হচ্ছে ভারতীয় উপমহাদেশে বসবাসকারী মুসলিমদের জন্য একটি পৃথক রাষ্ট্রের দাবী জানিয়ে উত্থাপিত প্রস্তাবনা। ১৯৪০ সালের ২৩ মার্চ পাকিস্থানের লাহোরে মুসলিম লীগের সম্মেলনে শেরে বাংলা এ কে ফজলুল হক কর্তৃক প্রস্তাবটিই উত্থাপিত হয়। এটি কখনো কখনো পাকিস্তান প্রস্তাব হিসেবেও অভিহিত হয়।
১৯৪০ খ্রীস্টাব্দের ২৩ মার্চ নিখিল ভারত মুসলিম লীগ ভারতীয় উপমহাদেশে একটি স্বতন্ত্র মুসলিম দেশের দাবী জানিয়ে ঐতিহাসিক লাহোর প্রস্তাব অনুমোদন করে। বর্তমান পাকিস্তানের লাহোরে অনুষ্ঠিত নিখিল ভারত মুসলিম লীগের সম্মেলনে শেরে বাংলা এ কে ফজলুল হক ঐতিহাসিক লাহোর প্রস্তাব উত্থাপন করেন।
দ্বিতীয় বিশ্বযুদ্ধ শুরু হওয়াতে এবং ভারতীয় নেতৃবৃন্দের মতামত না-নিয়ে ভারত সরকারের যুদ্ধে যোগদানের কারণে যে পরিস্থিতির সৃষ্টি হয় তা আলোচনা করতে এবং ১৯৩৭ সালের সাধারণ নির্বাচনে মুসলিম সংখ্যাগরিষ্ঠ প্রদেশসমূহে মুসলিম লীগের পরাজয়ের কারণ বিশ্লেষণের জন্য মুহাম্মদ আলী জিন্নাহ ১৯৪০ সালে লাহোরে নিখিল ভারত মুসলিম লীগের সাধারণ অধিবেশন আহবান করেন। মুসলিম লীগের কর্মীদের একটি ক্ষুদ্র দল নিয়ে হোসেন শহীদ সোহরার্দী ১৯৪০ সালের ১৯ মার্চ লাহোরের উদ্দেশ্যে যাত্রা করেন। অধিবেশনে যোগদানের জন্য বাংলার মুসলিম লীগ দলের নেতৃত্ব দেন এ. কে ফজলুল হক এবং তারা ২২ মার্চ লাহোরে পৌঁছেন। বাংলার প্রতিনিধি দলকে বিপুল জয়ধ্বনি দিয়ে বরণ করা হয়। জিন্নাহ তার দুঘণ্টারও অধিক সময়ব্যাপী বক্তৃতায় "কংগ্রেস" ও জাতীয়তাবাদী মুসলমানদের সমালোচনা করেন এবং "দ্বি-জাতি তত্ত্ব" ও মুসলমানদের স্বতন্ত্র আবাসভূমি দাবি করার পেছনের যুক্তিসমূহ তুলে ধরেন। তার যুক্তিসমূহ সাধারণ মুসলিম জনতার মন জয় করে। পাঞ্জাবের মুখ্যমন্ত্রী সিকান্দার হায়াত খান লাহোর প্রস্তাবের প্রারম্ভিক খসড়া তৈরি করেন, যা আলোচনা ও সংশোধনের জন্য নিখিল ভারত মুসলিম লীগের সাবজেক্ট কমিটি সমীপে পেশ করা হয়। সাবজেক্ট কমিটি এ প্রস্তাবটিতে আমূল সংশোধন আনয়নের পর ২৩ মার্চ সাধারণ অধিবেশনে ফজলুল হক সেটি উত্থাপন করেন এবং চৌধুরী খালেকুজ্জামান ও অন্যান্য মুসলিম নেতৃবৃন্দ তা সমর্থন করেন।
এই প্রস্তাবণাটির মূল বৈশিষ্ট্যসমূহ ছিলোঃ
বের্ন
বের্ন () পশ্চিম সুইজারল্যান্ডের বের্ন কান্টন বা প্রদেশে অবস্থিত একটি শহর; এটি সুইজারল্যান্ডের রাজধানী। শহরটি আরে নদীর বাঁক দ্বারা তিনদিকে বেষ্টিত একটি উঁচু শৈলান্তরীপের উপর অবস্থিত। শহরের পুরাতন এলাকাগুলিকে পথচারীদের ভ্রমণের জন্য পরিবর্তিত করা হয়েছে এবং এগুলি থেকে আল্পস পর্বতমালার অসাধারণ সব দৃশ্য অবলোকন করা যায়। বের্ন শহরে প্রায় ১ লক্ষ ৩০ হাজার লোকের বাস। এটি জনসংখ্যার দিক থেকে সুইজারল্যান্ডের ৫ম বৃহত্তম শহর।
বের্ন শহর মূলত সরকারি এবং প্রশাসনিক শহর। বিভিন্ন আন্তর্জাতিক সংস্থার সদর দফতর এখানে অবস্থিত, যাদের মধ্যে বিশ্ব পোস্টাল ইউনিয়নের নাম উল্লেখযোগ্য। বের্নে সুক্ষ্ম বৈজ্ঞানিক যন্ত্রপাতি, টেক্সটাইল, ভারী যন্ত্রপাতি, রাসায়নিক দ্রব্য, ওষুধ এবং চকলেটের কারখানা আছে। প্রতি বছর বের্ন শহরে দুইটি বিরাট মেলা অনুষ্ঠিত হয়। এখানে আরও আছে ঘোড়া ও গবাদি পশুর একটি বড় বাজার।
ভাল্লুক বের্নের প্রতীক এবং ১৫১৩ সাল থেকে এখানে ভাল্লুকের গর্ত আছে; এটি শহরের একটি দর্শনীয় স্থান। বের্নের প্রধান ভবনগুলির মধ্যে আছে সুইজারল্যান্ডের সংসদ ভবন, ১৪২১ সাল থেকে ১৬১১ সালের মধ্যে নির্মিত একটি গথিক ক্যাথিড্রাল, এবং ১৪০৬ সালে নির্মিত নগরভবন। ১৮৩৪ সালে প্রতিষ্ঠিত বের্ন বিশ্ববিদ্যালয়ে আইন, চিকিৎসাবিজ্ঞান, দর্শন, বিজ্ঞান ও ধর্মীয় দর্শন শিক্ষা দেওয়া হয়। বের্নের গ্রন্থাগারে বহু পাণ্ডুলিপি ও দুর্লভ গ্রন্থ আছে। বের্নের চারটি জাদুঘরে সুইজারল্যান্ডীয় শিল্পকলা, ইতিহাস, প্রাকৃতিক ইতিহাস এবং আল্পস পর্বতমালা সম্বন্ধীয় বিষয়সমূহের প্রদর্শনী হয়।
বের্ন ১১৯১ সালে প্রতিষ্ঠিত হয়। ১২১৮ সালে এটিকে একটি মুক্ত রাজকীয় শহরের মর্যাদা দেওয়া হয়। ১৩৫৩ সালে এটি সুইস ফেডারেশনের যোগদান করে। ১৫২৮ সালে রোমান ক্যাথলিক ও সংস্কারপন্থীদের মধ্যে বিতর্ক অনুষ্ঠানের পর থেকে এখানে সংস্কারপন্থী ধারার খ্রিস্টধর্ম গ্রহণ শুরু হয়। ফরাসি বিপ্লবী সেনাবাহিনী ১৭৯৮ সালে সুইজারল্যান্ড দখল করে ও এখানকার অভিজাত শাসকশ্রেণীকে উৎখাত করে। ১৯শ শতকে গির্জার ক্ষমতা ছিল সীমায়িত। এসময় সংবিধানকে আরও উদারপন্থী করা হয় এবং গণভোটের নীতি গ্রহণ করা হয়। ১৮৮৫-৮৬ সালে আন্তর্জাতিক কপিরাইট বা সত্ত্বাধিকার প্রণয়ন বিষয়ক সম্মেলন এই বের্ন শহরে অনুষ্ঠিত হয়; এখানে করা চুক্তিগুলি ইতিহাসে "বের্ন নীতিমালা" নামে পরিচিত লাভ করেছে।
বের্ন শহরের প্যাটেন্ট অফিসে কেরানিগিরি করার সময়েই আলবার্ট আইনস্টাইন তাঁর আপেক্ষিকতা তত্ত্বের রূপরেখা দাঁড় করান।
বিশ্ব ডাক সংস্থা -এর সদর দপ্তর এই শহরে অবস্থিত।
লোজান
লোজান () পশ্চিম সুইজারল্যান্ডের ভো (Vaud) কান্টনের একটি শহর। এটি জেনেভা শহরের কাছেই জেনেভা হ্রদের তীরে অবস্থিত। লোজান একটি গুরুত্বপূর্ণ রেল জংশন এবং হ্রদ বন্দর। এটি একটি সমৃদ্ধ কৃষি অঞ্চলের বাণিজ্যকেন্দ্র এবং একই সাথে একটি গুরুত্বপূর্ন অবকাশযাপন কেন্দ্র। এখানে প্রায় ১ লক্ষ ৩০ হাজার লোকের বাস। লোকেরা প্রধানত ফরাসি ভাষায় কথা বলে।
লোজানে কোন ভারী শিল্প কারখানা নেই; এখানে খাদ্য প্রক্রিয়াকরণ, মুদ্রণ ও সুক্ষ্ম যন্ত্রপাতির শিল্পকারখানা আছে। এই শহরে সুইজারল্যান্ডের সুপ্রিম কোর্ট বা সর্বোচ্চ বিচারালয় অবস্থিত। এখানে অবস্থিত লোজান বিশ্ববিদ্যালয় ১৫৩৭ সালে একটি ধর্মশিক্ষালয় হিসেবে প্রতিষ্ঠিত হয়েছিল; ১৮৯১ সালে এটিকে বিশ্ববিদ্যালয়ে রূপান্তরিত করা হয়। এখানে আরও আছে ১৩শ শতকে নির্মিত নোত্র দাম ক্যাথিড্রাল।
বর্তমান লোজান এলাকায় প্রাচীনকাল থেকেই একটি লোকালয় ছিল। পরবর্তীতে এটি একটি রোমান সেনাশিবিরে পরিণত হয়। ৬ষ্ঠ শতকের শেষভাগ থেকে ১৬৬৩ পর্যন্ত এটি রোমান ক্যাথলিক বিশপের আবাসস্থল ছিল। প্রথম বিশ্বযুদ্ধের পর তুরস্ক ও মিত্রশক্তিদের মধ্যে শান্তিচুক্তি ১৯২৩ সালে এই লোজানেই স্বাক্ষরিত হয়। ১৯৩২ সালে এখানেই জার্মানরা একটি সম্মেলনে যুদ্ধের ক্ষতিপূরণ প্রদান করে। ২য় বিশ্বযুদ্ধের পর লোজান একটি আন্তর্জাতিক অর্থনৈতিক কেন্দ্রে পরিণত হয়।
বাজেল
বাজেল () উত্তর সুইজারল্যান্ডের অর্ধ-কান্টন বাজেল-ষ্টাটের রাজধানী শহর। শহরটি রাইন নদীর তীরে, ফ্রান্সের আলজাস প্রদেশ এবং জার্মানির বাডেন-ভুর্টেমবের্গ রাজ্যের সাথে সীমান্তে অবস্থিত। ১৮৩৩ সালে বাজেল কান্টনকে ভেঙে দুইটি স্বাধীন কান্টন গঠন করা হয়: বাজেল ষ্টাট এবং বাজেল-লান্ডশাফট। বাজেল-ষ্টাটের আয়তন ৩৭ বর্গকিলোমিটার এবং এখানে প্রায় ২ লক্ষ লোকের বাস। এটি বাজেল শহর এবং আশেপাশের আরও দুইটি লোকালয় নিয়ে গঠিত। বাজেল-লান্ডশাফটের আয়তন ৪২৮ বর্গকিলোমিটার এবং এর জনসংখ্যা প্রায় আড়াই লক্ষ; লিস্টাল এর রাজধানী। বাজেল শহরটি একটি সমৃদ্ধ কৃষিভিত্তিক অঞ্চলে অবস্থিত, যেখানে ফলের বাগান এবং ক্ষেতে আঙুরের চাষ করা হয় এবং গবাদি পশুপালন করা হয়। শহরটি একটি গুরুত্বপূর্ণ শিল্পকেন্দ্র; এখানে ওষুধ, রাসায়নিক দ্রব্য, ভারী যন্ত্রপাতি, মুদ্রণ, এবং টেক্সটাইলের কারখানা আছে। পার্শ্ববর্তী ফ্রান্স ও জার্মানি থেকে হাজার হাজার লোক সীমান্ত পেরিয়ে বাজেল শহরে প্রতিদিন কাজ করতে আসে। বাজেলে প্রতি বছর একটি শিল্পমেলাও অনুষ্ঠিত হয়। এখানকার বেশিরভাগ লোক জার্মান ভাষাতে কথা বলে। বাজেলে মুন্সটার নামের একটি ক্যাথিড্রাল আছে যা ১০১৯ সালে স্থাপিত হয়। এখানে ১৪৬০ সালে সুইজারল্যান্ডের সর্বপ্রথম বিশ্ববিদ্যালয়ও স্থাপিত হয়, যার উদ্বোধন করেন পোপ ২য় পিউস। বাজেল বিশ্ববিদ্যালয়ে ওলন্দাজ পণ্ডিত দেসিসেরিউস এরাসমুস পড়াতেন এবং তাঁকে মুন্সটার গির্জায় সমাধিস্থ করা হয়।
৩৭৪ খ্রিস্টাব্দে রোমানরা সীমান্ত শহর বাসিলিয়া হিসেবে শহরটির পত্তন করে। ৫ম শতকের পর থেকে এটি পশ্চিমা গির্জার বিশপদের দ্বারা শাসিত হত। ১১শ শতকে এটি পবিত্র রোমান সাম্রাজ্যের একটি রাজকীয় শহরে পরিণত হয়। ১৪৩১ থেকে ১৪৩৯ সাল পর্যন্ত শহরটি রোমান ক্যাথলিক ধারার সংস্কারসাধনের উদ্দেশ্যে আয়োজিত একটি বিখ্যাত কাউন্সিলের স্থান ছিল। ১৫০১ সালে বাজেল সুইজারল্যান্ড কনফেডারেশনে যোগদান করে এবং সুইস ধর্মীয় সংস্কার আন্দোলনের একটি কেন্দ্রে পরিণত হয়। ১৯৮৬ সালে বাজেলের একটি ওষুধ কোম্পানির কারখানার বিষাক্ত রাসায়নিক বর্জ্য রাইন নদীতে পড়লে নদীটি ব্যাপক দূষণের শিকার হয়।
পাথরচাপরি
পাথরচাপরি হল বীরভূম জেলার একটি দ্রষ্টব্য স্থান। এই স্থানটি খ্যাত হয়ে আছে এক মহাপুরুষের জন্য, তার নাম হজরত দাতা মেহবুব শাহ। যিনি একজন নামকরা সুফি পীর ছিলেন। কথিত আছে, তিনি নাকি কোন সুদূর ইরান দেশ থেকে এসেছিলেন। যদিও প্রচারবিমুখ এই সাধকের প্রকৃত পরিচয়, নাম, ধর্ম ইত্যাদি আজও অজানা। অনেকে মনে করেন তিনি জাতীয় মহাবিদ্রোহের পলাতক সেনানী। তিনি তার গড়গড়ার( তামাক সেবনের এক প্রকার যন্ত্র ) ছাই থেকে বিভিন্ন রোগীর রোগ সারিয়েছেন। তার একজন প্রধান ভক্ত ছিলেন পাশের গ্রামের (পাতাডাংগা) বিমলেন্দু বন্দ্যোপাধ্যায়। হিন্দু মুসলমান সকলের কাছেই পীর দাতা মেহবুব শাহ একজন মরমিয়া ফকির সাধক হিসেবে শ্রদ্ধেয়। তিনি এখানে মাদ্রাসা স্থাপনা করেন। আর্ত, দরিদ্র, অসহায় মানুষ তার কাছে আশ্রয় পেতেন।
প্রতি বছর ১০ই চৈত্র তার স্মরনে তথা মৃত্যুদিন উপলক্ষে এক বিশাল মেলা বসে পাথরচাপরিতে। ১৯১৮ খৃষ্টাব্দে আনুষ্ঠানিক ভাবে এই মেলার উদ্বোধন করেন ব্রতচারী দলের প্রনেতা ও তদানীন্তন জেলাশাসক গুরুসদয় দত্ত। একে দাতাপীরের মেলা বলা হয়। এই মেলায় সমস্ত জাতি ভেদ ভুলে সব মানু্‌ষেরা এই মেলায় সানন্দে যোগদান করেন। সম্প্রতি এই মেলায় যে হাজার হাজার লোকজন আসেন তাদের দান সামগ্রী দ্বারা এই স্থানে একটি মসজিদ এবং একটি উচ্চবিদ্যালয়( আল আমীন মিশন ) গঠিত হয়েছে। এই অঞ্চলের যোগাযোগ ব্যাবস্থা ভাল। পাথরচাপরি রাজ্য সড়ক-৬ এর উপর বলে বীরভুম জেলার সদর শহর সিউড়ি এবং রাজনগর থেকে পাথরচাপরির সরাসরি বাস যোগাযোগ আছে।
অপান
মানুষের দেহের উদরস্থিত বায়ু যখন পায়ুপথে নির্গত হয় তখন তাকে বলা হয় অপান/পাদ। মানবশরীরের পাকক্রিয়ার ফলে এই বায়ু সৃষ্টি হয়ে থাকে। এই বায়ু মলনালীতে সঞ্চিত থাকে এবং পরিমাণে বৃদ্ধি পেলে তা নিঃসৃত হয়।
অপানত্যাগকালে বেশিরভাগ সময়ই জোরে শব্দ হয়। এর কারণ স্থুল নিতম্বদ্বয়ের মধ্যবর্তী পায়ুছিদ্র দিয়ে যখন অপানবায়ু বেরিয়ে যায় তখন নিতম্বের সঙ্গে বায়ুর সংঘর্ষের ফলে এক কম্পনের সৃষ্টি হয়। এই কম্পনের ফলেই কেউ বাতকর্ম করলে শব্দ শুনতে পাওয়া যায়।
বিভিন্ন দেশে বিশেষত ইউরোপে এবং ভারতে অপানবায়ু নিয়ে চর্চা করা রীতি। কথ্য় বাংলায় অপানকে বলা হয় পাদ। কথাটি সংস্কৃত পর্দ্দ থেকে এসেছে। পশ্চিমবঙ্গ এবং বাংলাদেশে অপানবায়ু এবং বাতকর্ম নিয়ে নানা ধরনের কৌতুকের চল আছে, যেমন বাতকর্ম বিষয়ে চুটকি এবং রম্যরচনা। এছাড়াও কেউ অতিরিক্ত পরিমাণে বাতকর্ম করলে সমাজে তাকে পেদো আখ্যা দেওয়া হয়।
অ্যান্থনি মাসকারেনহাস
নেভিলে অ্যান্থনি মাসকারেনহাস (; জন্ম: ১০ জুলাই, ১৯২৮ - মৃত্যু: ৬ ডিসেম্বর, ১৯৮৬) দক্ষিণ এশিয়ার বিশিষ্ট সাংবাদিক ও লেখক ছিলেন। তাঁর পুরো নাম নেভিল অ্যান্থনি ম্যাসকারেনহাস। তিনি ভারতের গোয়ায় জন্মগ্রহণ করেন এবং পড়াশোনা করেন পাকিস্তানের করাচিতে। ১৯৭১ সালে বাংলাদেশের স্বাধীনতা যুদ্ধ চলাকালীন সময় তিনি বাংলাদেশে সংঘটিত গণহত্যা ও অন্যান্য ঘটনা পর্যবেক্ষণপূর্বক বিশ্ববাসীর কাছে সর্বপ্রথম উন্মোচিত করেন। এ নিয়ে আন্তর্জাতিক সংবাদমাধ্যমে লিখেন যা বাংলাদেশের প্রকৃত অবস্থা সম্পর্কে বিশ্ববাসীকে সচেতন করে তুলতে সাহায্য করেছিল। এ বিষয় নিয়ে তিনি বইও লিখেছেন। তিনি ব্রিটেনের দ্য সানডে টাইমস পত্রিকায় ১৪ বছর কাজ করার পর ফ্রিল্যান্স সাংবাদিক হিসেবে জীবন অতিবাহিত করেন।
জন্মসূত্রে মাসকারেনহাস ভারতীয় গোয়ানিজ খ্রিস্টান। তাঁর জন্ম তৎকালীন ব্রিটিশ ভারতের গোয়া এলাকায়। তবে বসবাস করেছেন পাকিস্তানের করাচিতে। "ইয়ন মাসকারেনহাস" নাম্নী এক রমণীকে বিয়ে করেন তিনি। তাদের সংসারে পাঁচ সন্তান রয়েছে। ১৯৮৬ সালের ৬ই ডিসেম্বর তিনি হৃদরোগে আক্রান্ত হয়ে ইংল্যান্ডের লন্ডনে শেষনিশ্বাস ত্যাগ করেন।
১৯৪৭ সালে করাচিতে সাংবাদিকতা পেশায় যোগ দেন। তাঁর প্রথম কর্মস্থল ছিল রয়টার্স। ১৯৪৯ থেকে ১৯৫৪ সাল পর্যন্ত পাকিস্তান সংবাদ সংস্থা, এপিপি, নিউইয়র্ক টাইমস এবং টাইম/লাইফ সাপ্তাহিকের সংবাদদাতা ছিলেন। ১৯৬১ সাল থেকে ১৯৭১ সালের মে মাস পর্যন্ত "দ্য মর্নিং নিউজ"-এ কর্মরত ছিলেন; প্রথমে চিফ রিপোর্টার এবং পরে সহ-সম্পাদক হিসেবে। ১৯৭১ সালের এপ্রিল মাসে তিনি বাংলাদেশের রাজধানী ঢাকায় যান এবং গণহত্যার তথ্যাদি সংগ্রহ করেন। ঢাকা থেকে লন্ডনে পালিয়ে গিয়ে এসব তথ্যাদি ১৩ জুন, ১৯৭১ তারিখে সানডে টাইমস পত্রিকায় প্রকাশ করেন। অতঃপর তাঁর বিখ্যাত প্রতিবেদনে পাকিস্তানি সেনাবাহিনীর নির্মম গণহত্যার খবর সারা বিশ্বে ছড়িয়ে পড়ে যা পরবর্তীকালে বিশ্ববিবেককে নাড়িয়ে দেয়ার ক্ষেত্রে অত্যন্ত গুরুত্বপূর্ণ ভূমিকা রাখে। এছাড়া তিনি উপমহাদেশের বিভিন্ন ঘটনা অন্তরঙ্গভাবে প্রত্যক্ষ করে সেগুলো নিয়ে বস্তুনিষ্ঠভাবে লিখে গেছেন।
বাংলাদেশের স্বাধীনতা যুদ্ধের ওপর লেখা তাঁর দুটি বিখ্যাত গ্রন্থ হলো -
হাঁড়িয়া
হাঁড়িয়া হল ভাত থেকে তৈরি এক প্রকার বিয়ার জাতীয় মদ, যা ভারতের বিহার, ঝাড়খন্ড, উড়িষ্যা, মধ্যপ্রদেশ, ছত্রিশগড়ে এবং বাংলাদেশের রংপুর অঞ্চলে প্রস্তত করা হয়। সিদ্ধ ভাত এবং হরীতকী একসাথে গাজিয়ে এটি তৈরি করা হয়। হাঁড়িয়া সম্পুর্ন তৈরি হতে এক সপ্তাহ সময় লাগে। হাঁড়িয়া ঠান্ডা করে পরিবেশন করা হয়। এতে এলকোহল এর পরিমাণ অন্যান্য দেশিয় মদ বা সুরার থেকে কম।
বাংলাদেশে এটি মূলত আদিবাসী গোষ্ঠি ওঁরাও এবং সাঁওতালরা তৈরি করে থাকে।